text:
Padiri Nahimana Thomas, umuyobozi w’ishyaka ISHEMA ry’u Rwanda
« Demokarasi ni ukudatinya amatora »
Banyarwandakazi, Banyarwanda, baturanyi b’u Rwanda,
- Taliki ya 28 Mutarama 1961, ntiteze kwibagirana mu mateka y’u Rwanda. Uwo munsi, Nyiricyubahiro Gregoire Kayibanda, Dominiko Mbunyumutwa n’abandi barwanashyaka b’imena bakoze igikorwa cyahinduye bidasubirwaho amateka y’u Rwanda.
- Bahamagaje abayobozi bose b’amakomini bari baherutse gutorwa na rubanda muri Kamena 1960, bahurira i Gitarama (Place du marché public). Bari bafite igitekerezo cyo gukoraIGIKORWAkitazibagirana . Kandi babigezeho. Taliki ya 28 Mutarama 1961, hafashwe ibyemezo bitandatu byahise bishyirwa mu bikorwa bihindura burundu icyerekezo cy’amateka y’igihugu. Ibyo byemezo ni ibi bikurikira :
(1)Gusezerera ingoma ya cyami
(2)Gutangaza Repubulika
(3)Guca Karinga n’izayo zose
(4) Gushyiraho ibendera rya Repubulika y’u Rwanda
(5)Kugena Itegekonshinga rya Repubulika
(6)Gushyiraho inzego z’ubuyobozi bwa Repubulika: Perezidansi,Guverinoma, Intekonshingamategeko, n’ubutegetsi bw’ubucamanza
- Ibi byose bimaze gukorwa LONI ntiyashoboye kubisambura nk’uko yabisabwaga n’Umwami n’abiru be, bityo bigaragara ko nta bushobozi ifite bwo gusubiza inyuma amateka y’u Rwanda. Nibwo abayobozi b’ishyaka LUNARI bumvise ikosa riremereye rya politiki bakoze,mu gutinya no kwihunzaamatora yo mu 1960,iryo shyaka ryabaye nk’iryiteye inkota mu mutima. N’ubu abarikundaga baracyabyicuza.
- Umunsi w’iya 28 Mutarama niwo watangiye rubanda rya banga rya politiki rihatse ayandi rikaba n’umutima wa demokarasi , ko“Ubutegetsi bwose buri mu maboko ya rubanda”.
- Repubulika ya kabiri yakoze ikosa rikomeye ryo guhigika uguhimbazwa kw’italiki ya 28 Mutarama, nk’isabukuru ngarukamwaka ya Demokarasi na Repubulika. Kugeza n’ubu uwo munsi mukuru waribagiranye kandi nyamara aribwo wari ukenewe cyane kugira ngo ukomeze wigishe Abanyarwanda icyo Demokarasi aricyo kandi utoze urubyiruko akamaro ko guharanira iyo ndangagaciro isumba izindi.
- Koko rero hari benshi bakora politiki batazi ibyo barimo, abenshi bakayikora baringiye kubona uburyo bwo gukurikirana inyungu zabo bwite, hakaba n’abayikora babitewe koko no guharanira inyungu za rubanda. Hatabayeho demokarasi ntawashobora kubatandukanya.
- Demokarasi niyo iha umwenegihugu uwo ari wese amahirwe yo kuba yaganira na rubanda, akayereka imigambi myiza yifitemo, rubanda ikamwemera cyangwa ikamwamagana. Ibyo ntibyakunda hatabayeho demokarasi.
- Nta yindi nzira ibaho tuzi yo guhosha umwiryane n’imidugararo, kuzana amahoro n’umutekano mu benegihugu hatabayeho uburyo bwo gucyamura abantu ku giti cyabo cyangwa imiryango ishaka kwihambira ku butegetsi no guhindura abandi benegihugu abagererwa n’inkomamashyi mbese nko mu gihe cy’ingoma ya cyami na gihake, ya yindi yari yarasezerewe taliki ya 28 Mutarama 1961. Demokarasi ni yo ifasha rubanda gucyaha cyangwa gushima Abanyapolitiki b’ukuri.
Banyarwandakazi, Banyarwanda, baturanyi b’u Rwanda,
Nta matora, nta demokarasi.
- Isomo dukura muri ibyo byose ni uko demokarasi ubwayo itabaho hatabayeho amatora. Amatora ni wo mutima wa Demokarasi. Uburenganzira bwo gutora ntawe ukwiye kubukerensa mu gihe tuzi ko hari ababuharaniye kugeza bambuwe ubuzima.
- Amatora y’abayobozi b’amakomini yabaye mu 1960, niyo yabaye intangiriro nyakuri ya demokarasi mu Rwanda. Abaturage bari baratsikamiwe na gihake bisubije uburenganzira bwo kwihitiramo abayobozi bibonamo. Abatowe icyo gihe ni nabo nyine bahuriye i Gitarama, hari taliki ya 28 Mutarama 1961, maze bafata icyemezo cyo gusezerera cyami na karinga birajyana, bitoramo Perezida wa mbere wa Repubulika, ariwe Nyakwibukanwishema Dominiko Mbonyumutwa, na we ashyiraho Guverinoma, abasigaye biremamo intekonshingamategeko, abandi bahabwa kuba abakuru b’ubutegetsi bw’Ubucamanza. Repubulika iba ivutse ityo. Ibendera n’indirimbo yubahiriza igihugu bisimbura Karinga n’imirishyo yayo.
11.Kuva uwo munsi kugera n’ubungubu u Rwanda ni Repubulika, byabaye nk’ihame ridakuka. Kugeza n’ubu abayobozi b’ishyaka LUNARI ntibaribagirwa icyaha cyabo gikabije cyo guhunga amatora no gukinira hanze y’ikibuga, kandi byarashoboraga kugenda ukundi.
- Isomo rya kabiri twakwigira aho ni uko guhunga amatora byari icyaha gikabije ejo hashize , bikiri icyaha gikomeye n’uyu munsi, kandi bikaba bizakomeza kuba icyaha kijyana mu rupfu n’ ejo hazaza. Uhunze amatora aba yikuye mu kibuga cya politiki , agasa n’uwahawe ikarita y’umutuku kubera amakosa ye.
- Nta matora yoroshye yigeze kubaho mu Rwanda, nta n’ahandi aba, nta n’igihe azabaho. Amatora ya demukarasi ni urugamba nk’izindi zose. Abiyemeza kururwana bagomba gukenyera bagakomeza. Abishuka ko bazajya mu matora ngo mu gihe nta “nta risque “ n’imwe izaba ikiriho nta buryo batakora rya kosa twakomeje kuvuga ryo kuyahunga no kwikura mu kibuga. Bene abo bakwiye kwigira mu kiruhuko cy’izabukuru, ibihe byarahindutse !
- Mu mwaka w’2003, Nyakubahwa Faustin Twagiramungu yagerageje kugira uruhare mu matora y’umukuru w’igihugu, twabonye uko byagenze, icyakora ntibyabaye guta igihe. Ku bazi gushishoza nk’abanyapolitiki, icyo gikorwa cyari umunzani utanga igipimo cy’aho imyumvire ya rubanda igeze : Abaturage baratinyutse batora uko babyumva batitaye ku ngaruka byabagiraho, ubutegetsi bwa FPR buhinduka rubebe n’ igisambo cy’amajwi izuba riva!
- Mu mwaka w’2010, Madame Victoire Ingabire Umuhoza yasize byose ajya mu Rwanda agamije guhangana na Paul Kagame mu matora y’umukuru w’igihugu, aho ari ubu turahazi. Nyamara igikorwa cy’uwo mubyeyi nticyari ikosa nta n’ubwo cyari ukwihuta . Cyari ikizami gihawe Abanyapolitiki ba opozisiyo kandi uwatsinzwe si Victoire Ingabire! Umugabo umwe agerwa kuri nyina ,dusanzwe tubizi. Komora inzovu ntibishobora guharirwa abategarugori abagabo bigaramiye!
- Iyo uteranyije 2003 ku 2010 bitanga icyerekezo CY’2017: Rubanda irahari habuze Abalideri batinyuka, bazi kwifatanya no gukorana na rubanda, ubundi uwahekwaga akigenza ku manywa y’ihangu.
16.Mu gihe uwagennye ko ingero zombi zo mu 2003 n’2010 zizahora zimufasha guca intege abadasanganywe nyinshi, bikagamburuza ubutwari bw’abashaka impinduka, biragaragara ko hari ibanga rimwe rishobora kuba ryaramwihishe, ni uko ibihe bihora bisimburana iteka kandi akaba nta bapfira gushira.
Hari urubyiruko rwa Nouvelle Generation rwamaze kumenya neza ko ntawe uhabwa uburenganzira bwe ku isahani, bityo ko demokarasi itazazuka mu Rwanda hadatanzwe ibitambo bitari bike. Koko demokarasi ni ubukungu bukomeye umwana w’umuntu yakwemera no kumenera amaraso ye.
- Uwakwicara hasi agasuzuma neza umubare munini cyane w’abagore n’abagabo b’Abanyarwanda b’intwari, baba abari mu gihugu cyangwa abagihunze, ukabarura abicwa n’inzoga ndetse n’itabi buri munsi, ukitegereza umubare w’abazira impanuka zo mu muhanda buri cyumweru, ukongeraho uw’abanigirwa mu maguru y’indaya buri kwezi, ugateranyaho abasaga ibihumbi ijana Kagame yicira ubusa buri mwaka…….yagakwiye kwibaza ati “guharanira demokarasi mu Rwanda byo bimaze kudutwara bangahe “?
- Ndahera aha nshishikariza urubyiruko gushyira mu gaciro, tukifashisha ya mibare twize mu mashuri abanza, tugateranya, tugakuramo ndetse tugakuba, tukibaza kandi tukisubiza! Demokarasi ni indangagaciro ihatse izindi mu gihugu nk’u Rwanda cyamunzwe n’ingoma y’igitugu nyuma y’akangarateke rubanda yarimo ku ngoma ya gihake. Guharanira demokarasi nta gihombo kirimo, gukomeza kuyirengagiza ni ukubura byose nk’ingata imennye, kuyitangira tukaba twayimenera n’amaraso yacu,BIRAKWIYE KANDI BIRATUNGANYE.
19.Ngiyi impamvu, mu izina ry’Abataripfana bose kimwe n’abo tureba mu cyerekezo kimwe, nongeye gutangaza kuri uyu munsi w’iya 28 Mutarama ko ku italiki nk’iyi umwaka utaha w’2016, Ishyaka ISHEMA ry’u Rwanda rizasesekara mu Rwanda, kuko ryo ridateganya guhunga amatora yo mu 2017, mbese nk’uko Ishyaka LUNARI ryabikoze rikiyahura bidasuburwaho, dore turiho turibuka ko imyaka ishize isaga 54.
20.Nifurije umunsi mwiza abakunda Repubulika y’u Rwanda bose,
Umunsi w’ibyishimo ku bigeze gusogongera ku byiza bya demokarasi
Umunsi w’amizero ku rubyiruko rusonzeye kwandika izina mu gitabo cy’abitangiye kubaka u Rwanda ruha amahirwe angana abana barwo bose rutabavanguye.
Bikorewe i Paris, taliki ya 28 Mutarama 2015,
Padiri Thomas Nahimana
Umuyobozi w’Ishyaka Ishema ry’U Rwanda
Umukandida mu matora y’umukuru w’igihugu ateganyijwe mu 2017.


c: text/html

text:
Inkuru z’uruhererekane ku bufasha bwo kuzahura ubucuruzi:
Inama zitangwa n’Ishyirahamwe ry’Amabanki mu Rwanda
Video yose wayisanga kuri Facebook kanda hano.
Ongera ubumenyi ngiro mu micungire y’umushinga ukurikira amasomo yo mu Mwiherero n’Amahugurwa utegurirwa na AMI:
Umwiherero: Ku wa Kane, 5 Kamena 2020- https://www.africanmanagers.org/rwandacovidwebinars/
Ibiganiro: https://www.africanmanagers.org/covidwebinars/
Hari ibigo bito n’ibiciriritse (SME) byinshi byibaza ibibazo byerekeye serivisi z’amabanki muri iki gihe, kubera ko ibikorwa by’ubucuruzi byahuye n’ibibazo by’igabanuka ry’igipimo cy’amafaranga yinjira n’asohoka, byananiwe kwishyura inguzanyo, no kuba bitizeye ahazaza ha bizinesi bikora. Mu ngamba zafatiwe ibi bibazo, Itsinda rifasha ibigo bito n’ibiciriritse, ryahurije hamwe akanama kagizwe na ba nyiri amabanki bagirana ikiganiro cyatambutse kuri Facebook ubwo cyarimo kiba.
Ku wa 28 Gicurasi, ikiganiro cyatambutse imbona nkubone hifashishijwe murandasi ku nsanganyamatsiko igira iti “Ikiganiro n’Urwego rw’Amabanki /A Discussion with the Banking Sector” cyatangije ibiganiro by’Uruhererekane ku bufasha bwo kuzahura ubucuruzi / Supporting Your Business Series. Ikiganiro cyahuje impuguke mu bikorwa by’amabanki nka Maurice K. Toroitich, Umuyobozi Mukuru wa BPR Atlas Mara, Robin C. Bairstow, CEO wa I&M Bank na Perezida w’Ishyirahamwe ry’Amabanki mu Rwanda, na Christine Baingana, CEO wa Urwego Bank. Ikiganiro cyayobowe na Tony Francis Ntore, Umunyamabanga Nshingwabikorwa w’Ishyirahamwwe ry’Amabanki mu Rwanda, na Jean Bosco Iyacu, Umuyobozi ushinzwe Imishinga muri Access to Finance Rwanda.
Muri icyo kiganiro, abanyamabanki bagiriye inama Ibigo bito n’ibiciriritse (SMEs) ku buryo byacunga ibikorwa by’ubucuruzi no kunoza imikoranire yabyo n’ibigo by’imari. Imyanzuro y’ingenzi ikurikira yavuye muri iki kiganiro igamije gufasha ibigo kwivana mu bihe bikomeye byatewe n’Icyorezo:
Ibyinshi mu bigo bito n’ibiciriritse (SMEs) bikora bitabika inyandiko na raporo zijyanye n’igihe nk’uko bisabwa, kubera umubare muto w’abakozi babyo no kuba byinjiza amafaranga make. Icyakora, banki zizarushaho KUREBA niba ibigo bifite inyandiko zihagije kandi zujuje ibisabwa mu gihe cyo gusuzuma niba ikigo gisaba inguzanyo gifitiwe icyizere mu bijyanye no kwishyura inguzanyo aho kwita ku ngwate gitanga. Ibi bisobanuye ko ikigo kigomba:
- Kugira inyandiko zerekana uko amafaranga yinjira n’uko asohoka buri munsi
- Kugenzura niba ikigo gishobora kugaragaza uko amafaranga yinjira n’uko asohoka cyifashishijekonti itunguka cyangwa konti ikoreshwa mu guhererekanya amafaranga hifashishijwe terefoni ngendanwa mu bikorwa byo guhererekanya amafaranga
- Gukoresha imashini ya EBM ifasha kubika inyandiko z’ibyakozwe
- Kwishyura imisoro no kubikaimpapuro zishyuriweho imisoro ziri ku murongo – ibi bigaragaza uko amafaranga yinjira n’uko asohoka nka kimwe mu bigaragarizwa banki iyo ikigo gisaba inguzanyo
Abacuruzi benshi bafite ibigo bito bibanda ku ngwate – nko kubaka amazu – iyo batekereza uburyo bwabafasha kubona inguzanyo. Ariko, iyo inyandiko z’ibaruramari ry’ikigo zitari ku murongo, ikigo gishobora kutemererwa inguzanyo. Ibigo bisaba inguzanyo bigomba kugaragariza banki ko uretse kuba bifite inyandiko zigaragaza uko amafaranga yinjira n’uko asohoka, binafite ubushobozi bwo kuyacunga.
Kurikira ibiganiro n’amahugurwa utegurirwa na AMI, umenye byinshi ku byerekeye uko wabika inyandiko na raporo by’ibaruramari:
Umwiherero: Ku wa Kane, 5 Kamena 2020 – https://www.africanmanagers.org/rwandacovidwebinars/
Ibiganiro: https://www.africanmanagers.org/covidwebinars/
Rimwe mu makosa y’ingenzi banki zibona ibigo bito bikunze gukora ni ugukoresha konti imwe ibikwaho amafaranga y’umuntu ku giti cye n’ay’ikigo. Iyo utangiye igikorwa cy’ubucuruzi, biba ngombwa ko ufungura indi konti igenewe ibikorwa by’ubucuruzi kugira ngo ubashe gukurikirana amafaranga winjiza n’ayo usohora mu buryo buteguye neza. Itegeko rivuga ko kugira ngo wigenere umushahara, ugomba kuwukura kuri konti y’ikigo ukawushyira kuri konti ukoresha ku giti cyawe, kugira ngo ishusho igaragaze neza uko amafaranga yawe yinjira n’uko asohoka.
Kugira za konti zitandukanye bizagufasha kurushaho gusobanukirwa uburyo ikigo cyawe cyunguka maze uzabigendereho mu gufata icyemezo cyo gusaba inguzanyo mu kigo cy’imari cyemewe.
3. Kugira ngo ubucuruzi ukora bubashe kwivana muri ibi bihe bikomeye byatewe n’Icyorezo, ugomba kongera ubumenyi ngiro mu igenamigambi ukora. Tekereza uburyo isoko ufite rizahinduka numara kwinjiza mu mikorere mishya imishinga y’ubucuruzi usanzwe ukora.
Icyorezo cya COVID-19 cyazanye impinduka nyinshi mu rwego rw’ibigo by’ubucuruzi mu Rwanda. Ibyo bigo byatangiye koroshya imikorere yabyo, gusesengura inkurikizi ibi bihe bikomeye byagize ku mikorereyabyo. Kubera iyo mpamvu, ibigo bizabasha gukora igenamigambi kuva ku mezi 3 kugera kuri 6 mu gihe kiri imbere ni byo bizarusha ibindi amahirwe yo kubasha kwivana mu bibazo byatewe n’iki cyorezo.
Imwe mu nama z’ingenzi itangwa n’abanyamabanki ni uko ibigo bitangira gukora igenamigambi rigenewe isoko ritandukanye n’iryaranze ibikorwa mu gihe cyahise mbere y’uko icyorezo cyaduka. Urugero: niba ikigo hari amafaranga cyinjije mu bihe byabanjirije Icyorezo Covid -19, ibyo bigo ntibigomba kumva ko uko ibihe bimeze ubu bizasubira uko byari bisanzwe nyuma y’irangira ry’icyorezo. Gukora igenamigambi hitabwa ku mubare shingiro w’abakiriya utandukanye n’uwari usanzwe no kubasha gukurura abakiriya bashya ni yo ngamba nyamukuru izabifasha kuzahura ubucuruzi bwabyo. Bimwe mu bigo bishobora kwimura ibikorwa byabyo bigahitamo gutanga serivisi byifashishije ikoranabuhanga, cyangwa bigakoresha uburyo burushaho kubifasha mu mitangire ya serivisi.
Ikindi kigomba kuzirikanwa ni uko ibi bihe atari ibyo kwishora mu gutangiza ikigo gishya. Kugerageza gutangiza ikigo gishya ni umwe mu mishinga yaba ifite ibibazo byinshi kubera utangijwe mu bihe bikomeye. Nubwo hazabaho impinduka zizagira byinshi zihindurwa mu mikorere y’ibigo bisanzweho, kugerageza gutangiza ikigo gishya nta bumenyi mu bucuruzi, haba mu bicuruzwa cyangwa serivisi, nta n’ubushobozi bwo gucunga icyo kigo gishya bishobora gutuma gihita gihomba. Birakwiye rero kubanza gushakisha igishoro muri banki. Niba udashobora kugaragariza banki uburyo umushinga wawe uzakora wunguka, ushobora kutemererwa inguzanyo watangiza nk’igishoro.
Kurikira ibiganiro n’amahugurwa utegurirwa na AMI umenye byinshi ku byerekeye uko wabika inyandiko na raporo by’ibaruramaari:
Umwiherero: Ku wa Kane, 5 Kamena 2020 – https://www.africanmanagers.org/rwandacovidwebinars/
4. Ntibikiri ngombwa ko ukeneye serivisi za banki yigerera aho ikorera. Icyorezo cya COVID-19 cyatumye amabanki yitabira kurushaho gutanga serivisi hifashishijwe ikoranabuhanga.
Mu rwego rwo kukurinda, wowe ubwawe, abakozi bawe ndetse n’abakiriya, hashobora kwifashishwa ikoranabuhanga rigezweho mu gukemura ibibazo aho guhererekanya amafaranga mu ntoki. Muri iki gihe, nta mafaranga agikatwa mu guhererekanya amafaranga hifashishijwe terefoni ngendanwa uyashyira kuri konti ya banki, guhererekanya amafaranga hifashishijwe terefoni ngendanwa (hagati y’umuntu n’undi), kwishyura ibicuruzwa ukoresheje terefoni ngendanwa cyangwa kwishyura inyemezabwishyu ukoresheje terefoni ngendanwa. Nta mafaranga agikatwa iyo wishyura umucuruzi ukoresheje ikarita ya banki ahari utwuma twifashishwa mu kwishyurana hakoreshejwe amakarita (POS).
Uretse kwirinda guhererekanya amafaranga mu ntoki, gushakira ibisubizo mu ikoreshwa ry’ikoranabuhanga byanafashije kubika inyandiko zigaragaza uko amafaranga yinjira n’uko asohoka. Ni ngombwa kugira konti zitandukanye cyangwa konti zifashisha ikoranabuhanga mu ihererekanya ry’amafaranga kuri konti y’umuntu ku giti na konti y’ikigo kugira ngo ukenera gusaba inguzanyo cyangwa indi ngoboka itangwa na banki imufasha mu kuzahura ibikorwa bye, abashe kuyigaragariza neza inyandiko yagiye abika nk’ikimenyetso kigaragaza ko afitanye na banki imikoranire yizewe.
5. Niba uri umukiriya wa banki ufite inguzanyo kandi ukaba ufite ingorane zo kuyishyura, egera banki, mwumvikane ku buryo mwabona igisubizo.
Ku bakiriya basanganywe na banki, amabanki yabashyiriyeho serivisi zibafasha kwishyura inguzanyo. Muri izo serivisi harimo igihe bamara basonewe mbere yo gutangira kwishyura inyungu n’inguzanyo y’ibanze, isubikabwishyu no kuvanirwaho ibihano by’ubukererwe mu kwishyura n’andi mafaranga akatwa. Banki zumva neza impamvu imikorere ya byinshi mu bigo bito n’ibiciriritse (SMEs) yagiye ikendera muri ibi bihe bimwe hubahirizwa ingamba zo guhagarika bimwe mu bikorwa bitari iby’ingenzi.
Kuganira na banki yawe – unyuze ku mukozi ushinzwe imikoranire n’abakiriya cyangwa ushinzwe inguzanyo ni ingirakamaro. Niba ikigo cyawe kiri mu bibazo, witegereza, egera bidatinze banki igufashe. Banki izakorana nawe igufashe gufata icyemezo ku gihe ukeneye guhabwa mbere yo gutangira kwishyura inguzanyo cyangwa gusubikirwa kwishyura inyungu, akenshi bitewe n’urwego rw’ubucuruzi na serivisi ikigo cyawe kibarizwamo n’uburyo cyazahajwe n’ibi bihe bikomeye.
6. Hateganyijwe ibigega byinshi by’inguzanyo nk’ikigega cyo kuzahura ubukungu. Icyakora inguzanyo ntizigenewe buri wese. Kora igenamigambi riboneye mbere yo gusaba inguzanyo.
Ku wa 4 Kamena 2020, Banki Nkuru y’u Rwanda (BNR) yatangije Ikigega cyo Kuzahura Ubukungu. Iki kigega kizemerera banki gutanga inguzanyo z’ingoboka n’izindi serivisi ku bigo biri mu ngorane byatewe n’ibi bihe bikomeye. Icyakora, ni ngombwa ko ikigo gikora igenamigambi cyitonze ku byerekeye ubushobozi gifite bwo gusaba inguzanyo no kureba niba kizakora cyunguka bihagije kugira ngo kizabashe kwishyura iyo nguzanyo. Nubwo inguzanyo zizatangwa ku ijanisha ry’inyungu riri hasi ku bigo byujuje ibisabwa mu kubona iyo nguzanyo y’ingoboka, kuko atari impano bizaba bihawe. Izi nguzanyo zifite amategeko n’amabwiriza azigenga nk’uko bikurikizwa ku nguzanyo isanzwe, igomba kwishyurwa yose uko yakabaye, mu gihe cyagenwe kandi hishyurwa amafaranga yose asabwa n’andi akatwa ku nguzanyo.
Niba utujuje ibisabwa ngo wemererwe inguzanyo, kandi ukaba ufite gahunda isobanutse y’uburyo uzifashisha mu kwishyura inguzanyo uhawe, warushaho gusobanukirwa wegereye umukozi ushinzwe imikoranire n’abakiriya cyangwa ushinzwe inguzanyo. Azagufasha kugenzura niba ufite inyandiko zose zikenewe, ko utabaye umukiriya bihemu mu gihe cyahise no kureba niba inguzanyo usaba izagufasha aho kukubera umuzigo mu bucuruzi ukora.
Kurikira ibiganiro n’amahugurwa utegurirwa na AMI,umenye byinshi ku byerekeye uko wasuzuma ubushobozi bukwemerera kwaka inguzanyo
Umwiherero: Ku wa Kane, 5 Kamena 2020- https://www.africanmanagers.org/rwandacovidwebinars/
7. Koresha inguzanyo uhawe icyo wateganyije kuyikoresha mbere uyisabaga. WISHORA amafaranga uhawe mu bikorwa binyuranye n’ibyo inguzanyo igenewe, niyo byaba muri ibi bihe bikomeye.
Amabanki asanga hari bamwe mu bakiriya bakoresha amafaranga y’inguzanyo bahawe mu bindi bitari ubucuruzi basanzwe bakora, ku buryo iyo bageze igihe cyo kwishyura, nta mafaranga baba bagifite. Iyi ni yo mpamvu ya mbere ituma banki zitakariza icyizere umukiriya wazo. Nubwo bisa nk’aho cyaba ari igitekerezo cyiza mu gihe kigufi, bigira ingaruka ku bushobozi bwo kwemererwa inguzanyo mu gihe kizaza, cyane cyane muri ibi bihe aho kunanirwa kwishyura inguzanyo bigira ingaruka ku cyizere ufitiwe n’Ibiro bikusanya Amakuru ku Nguzanyo (CRB).
Aho gushora inguzanyo mu mushinga itateganyirijwe, kabone niyo umuntu yaba ari mu bibazo, nk’uko ibibazo bitajya bibura, ugomba guhita ubuganiraho n’umukozi ushinzwe imikoranire n’abakiriya cyangwa ushinzwe inguzanyo. Banki ntibereyeho kugucira urubanza mu byo wakoze ahubwo intego yayo ni ugufasha abayigana. Iyo nta makuru asobanutse, y’ukuri kandi ajyanye n’ibihe uyihaye, ntizabasha kwiga ku kibazo cyawe kugira ngo ikibonere igisubizo kizakurinda kunanirwa kwishyura.
8. Ibigo byinshi byo mu Rwanda biseta ibirenge mu gushyira mu bwishingizi ibikorwa byabyo. Icyakora, niba hari ikintu COVID yatwigishije, ni uko ubwishingizi ari ingirakamaro nk’imwe mu ngamba yifashishwa mu guhangana n’ibyateza ingorane kandi ni ryo banga rituma ikigo kibasha kwivana mu bihe bikomeye.
Abacuruzi benshi bibaza ibibazo bikurikira: “Kuki ngomba gushaka ubwishingizi ngashora amafaranga yanjye ntazongera kubona mu gihe nta kibazo mpuye nacyo?” Icyakora, ubwishingizi ni yo serivisi irusha izindi akamaro ikigo kigomba kuba gifite kugira ngo bigifashe guhangana n’ibyagiteza ingorane. Itegeko abanyamabanki bagenderaho ni uko niba umuntu adashobora kwigondera ikiguzi cy’ubwishingizi, bivuze ko atanabasha no kubaho ngo anakore imishinga nta bwishingizi afite.
Mu gihe hari ibyihutirwa bikeneye igisubizo, nk’ubujura, inkongi y’umuriro, impanuka y’ikinyabiziga, ugomba kubungabunga umutungo wawe n’ibikorwaremezo by’aho ukorera ubucuruzi. Ubwishingizi buboneka hifashishijwe ibigo by’imari hamwe no kwegera amasosiyete y’ubwishingizi agufasha kwirinda wowe ubwawe ibyakugiraho ingaruka bitari biteganyijwe maze ukirinda gutakaza ibyakunganiraga mu mibereho.
9. Ntukirengagize abakiriya bawe n’abacuruzi bakugemurira ibyo ukenera. Komeza wagure imirongo y’itumanaho!
Imikoranire hagati y’ikigo n’abakiriya bacyo ntishobora kwirengagizwa nubwo haba ari mu bihe ubucuruzi buri mu ngorane. Ugomba gukomeza gukorana bya hafi n’abakiriya ndetse n’abakugezaho ibicuruzwa kugira ngo bamenye ibyo urimo gukora ku buryo babasha gukomeza imikoranire mufitanye mu gihe ubucuruzi butangiye kugenda neza.
Urugero: hari ibigo byinshi bito bikigorwa no kwishyura ubukode cyangwa abandi bacuruzi babigemuriye ibicuruzwa kubera ko amafaranga byinjizaga yagabanutse cyangwa akaba nta mafaranga bikinjiza muri ibi bihe ibikorwa na serivisi bitari ngombwa byabaye bihagaritswe. Nubwo abacuruzi bagemura ibicuruzwa badateganya kugira igihombo mu mafaranga binjiza, hari benshi muri bo biteguye kuganira no kumvikana ku mikorere irambye aho kuba batakaza amafaranga YOSE binjizaga, aba ni abagifite ubushobozi bwo gukora bunguka.
Mu byerekeye abakiriya, ushobora kubura ubushobozi bwo kugemura ibicuruzwa na serivisi mu buryo bumwe n’uko wabikoraga hataraba ingorane zatewe n’icyorezo COVID-19. Ushobora gukenera kumvikana na ba bandi bishyuye mbere cyangwa ukizeza abakiriya bawe ko ufite gahunda yo gufungura ibikorwa byawe kandi ko uzakorana na bo vuba bishoboka. Icy’ingenzi ni imirongo y’itumanaho ikomeza kuba ifunguye kugira ngo abakiriya bawe batajya mu kindi kigo cyiteguye kuganira no gukorana na bo.
Kurikira ibiganiro n’amahugurwa utegurirwa na AMI, umenye byinshi ku byerekeye uko waganira ukumvikana n’abacuruzi bakugemurira ibicuruzwa na serivisi ukenera:
Umwiherero: Ku wa Kane, 5 Kamena 2020
https://www.africanmanagers.org/rwandacovidwebinars/
10. Ubwizerane ni ingenzi mu guteza imbere imikoranire yawe na banki mu gihe kirekire kandi bigufitiye inyungu.
Hari ibivugwabitari ukuri ku mabanki n’ibindi bigo by’imari aho hari abavuga ko ibi bigo bikorana n’abakire gusa, iyo dushaka kuvugisha abakozi babyo ntibaboneka, ni abantu bibereye aho bashishikajwe no kwinjiza amafaranga. Nubwo banki na zo ari ibigo by’ubucuruzi, zikora ubucuruzi bwo gutanga serivisi ku bakiriya nk we. Ubwizerane ni ingenzi mu guteza imbere imikoranire yawe na banki ikuzanira inyungu.
Rimwe na rimwe, abakiriya batinya kubwira banki ko ubucuruzi bakora buri mu ngorane cyangwa ko bananiwe kwishyura inguzanyo bahawe. Nyamara, amabanki azi neza ko turi mu bihe bigoranye ku byinshi mu bigo bito bikora ubucuruzi kandi biri mu nyungu za buri wese gufasha ibi bigo kuzahura ibikorwa byabyo. Nk’umukiriya, birakwiye ko uhita uganira n’umukozi ushinzwe imikoranire n’abakiriya cyangwa ushinzwe inguzanyo ukamugezaho amakuru asobanutse, ajyanye n’ibihe kandi yizewe ukuri kugira ngo banki igufashe kubona ku muti w’ikibazo.
Rimwe na rimwe banki ishobora kukwemerera gusubika iyishyurwa ry’inguzanyo cyangwa igihe uzamara mbere yo gutangira kwishyura inguzanyo. Banki ishobora kandi guhuza ingengabihe yo kwishyura n’igihe kirekire ikwemereye kuzishyuramo inguzanyo cyangwa ikagufasha kubona ibindi bisubizo. Ariko iyo nta kwizerana no guhanahana amakuru, nta serivisi uhabwa.
Uko ubucuruzi bukorwa ku isi hose bizaba bitandukanye n’uko byahoze mbere y’Icyorezo Covid-19. Byingeye kandi, serivisi amabanki n’ibindi bigo by’imari bitanga ni ugufasha ibigo bito n’ibiciriritse (SMEs) kubasha guhangana n’ibihe birushaho gutera impungenge urwego rw’ubucuruzi kuko rutizeye uko ibintu bizaba bimmeze mu gihe kiri imbere. Niba utaratangira imikoranire na banki, iki ni cyo gihe cyo kubikora. Kubera iyo mpamvu, urasabwa ibikurikira:
- Gushyira ku murongo inyandiko na raporo z’ibaruramari
- Gufungura konti kugira ngo ubashe gutangira ubika neza inyandiko zizajya zikwereka niba uko ibikorwa byawe bitera imbere cyane cyane igihe uzaba ugeze ubwo usaba inguzanyo
- Komeza gutandukanya konti yawe bwite na konti y’ikigo
- Kurikira amasomo – nk’atangirwa mu mwiherero cyangwa amahugurwa ategurwa na AMI azakwigisha uburyo buboneye bwo kubika inyandiko, guhangana n’ibyateza ingorane ndetse n’ubumenyi ngiro mu igenamigambi
- Komeza ufungure imirongo y’itumanaho n’abakugemurira ibicuruzwandetse n’abakiriya
- Gushakisha uburyo wazahura ubucuruzi usanzwe ukora kugira ngo ukomeze ibikorwa by’ubucuruzi
- Gufata inguzanyo nk’ingoboka wifashisha, ariko ifite inshingano ziyiherekeje aho gufata inguzanyo nk’impano uhawe cyangwa ikindi ugabiwe
- Gukoresha inguzanyo icyo yari iteganyijirijwe kuzakoreshwa
Nuramuka uzirikanye izi nama uhawe, kandi ukegera banki yawe cyangwa ikigo cy’imari mukorana, bishobora kukugoboka mu gihe ubikeneye, uzaba ufite amahirwe menshi yo kutagirwaho ingaruka n’ingorane zatewe n’Icyorezo cya COVID-19!

robotstxt: allowed

filter: keep


text:
Abadivantisite mu Rwanda basabwe ubufatanye mu kurwanya ibyaha
Itorero ry’abadivantisite b’umunsi wa 7 n’abayoboke baryo mu Rwanda, basabwe na Polisi y’u Rwanda ubufatanye mu kurwanya ibyaha.
Polisi y’u Rwanda yasabye Itorero ry’Abadivantisiti b’Umunsi wa Karindwi mu Ntara y’Amajyepfo kugira uruhare mu kurwanya ibiyobyabwenge bigisha urubyiruko n’abayoboke b’iryo torero muri rusange ingaruka zabyo.
Ubu butumwa bwatanzwe n’umuyobozi wa Polisi y’u Rwanda mu karere ka Nyanza, Superintendent of Police (SP) Athanase Ruganintwari, mu nama yagiranye n’abayoboke b’iri torero bagera ku 1500; iyo nama ikaba yarabereye ku Kibuga cy’umupira w’amaguru cya Nyanza kuri iki cyumweru taliki 8 Gicurasi 2016.
Mu ijambo rye, SP Ruganintwari yabasobanuriye aba kristo ingaruka z’ibiyobyabwenge kandi abasaba kugira uruhare mu kubirwanya.
Yababwiye ko ibiyobyabwenge bihindura imitekerereze, imigirire n’imyitwarire y’umuntu ubinywa kugera ubwo bimutera gukora ibikorwa binyuranije n’amategeko kuko nta mutimanama aba afite.
Yababwiye ati:”Ibiyobyabwenge bishyira mu kaga ubuzima bw’umuntu ubinywa kubera ko bimutera uburwayi butandukanye. Ingaruka zabyo zishobora kugaragara vuba cyangwa zikagaragara nyuma y’igihe kirekire. Abantu bamwe bareka akazi abandi bakakirukanwaho kubera kubinywa. Na none imiryango imwe n’imwe irasenyuka bitewe no kunywa ibiyobyabwenge. Si izo ngaruka zabyo zonyine kuko bishobora no guhitana umuntu ubinywa cyangwa bikamutera uburwayi budakira”.
SP Ruganintwari, yababwiye ko hari aho umunywi wabyo agera ntabe agishoboye kubireka ku buryo asigara akoreshwa na byo aho bimukoresha ibikorwa bihungabanya umutekano.
Yagize ati:”Bitera ubinywa gukora ibyaha birimo gukubita no gukomeretsa, ubujura, gufata ku ngufu no gusambanya abana. Ibi byaha kimwe n’ibindi babikora kubera ko nta bwenge baba bagifite. Ni yo mpamvu ubufatanye bukenewe mu kubirwanya; hatangwa amakuru y’umuntu ubinywa cyangwa ubicuruza”.
SP Ruganintwari yasobanuriye abayoboke b’iri torero bari bagwiriyemo urubyiruko ko ibiyobyabwenge bitera urubyiruko gutwara inda zitateganijwe zikurikirwa rimwe na rimwe no kwandura zimwe mu ndwara zandurira mu mibonano mpuzabitsina.
Umuyobozi w’iri torero ry’abadivantisite b’umunsi wa 7 mu ntara y’Amajyepfo, Abidan Ruhongeka yashimye Polisi y’u Rwanda ku kwita ku cyatuma imibereho y’abayoboke b’iri torero irushaho kuba myiza, maze ayizeza ko bazafatanya na yo kurwanya ibiyobyabwenge.
Munyaneza Theogene / intyoza.com


text:
MINECOFIN yahombeje Leta ama Miliyari yagombaga gukoreshwa mu mishinga
Kuru uyu wa mbere tariki ya 27 Nzeri 2021, Komisiyo ishinzwe gukurikirana imikoreshereze y’imari n’umutungo by’Igihugu PAC mu nteko ishinga amategeko, yahase ibibazo Minisiteri y’imari n’igena migambi-MINECOFIN, kubijyanye no gushyira mu bikorwa imishinga imwe n’imwe itararangiye, igatinda gushyirwa mu bikorwa bigatuma Leta itangira kwishyura amafaranga y’ubukererwe kuko ayo mafaranga ashyirwa muri iyo mishinga minini aba ari inguzanyo.
Muri iyo mishinga itarashyizwe mu bikorwa harimo, umushinga wa Miliyoni ijana na makumyabiri z’amadorari y’amerika wagombaga guteza imbere ubuhinzi butanga umusaruro woherezwa mu mahanga wagombaga gutangira mu mwaka 2013 ukarangira mu 2017 none kugeza ubu uwo mushinga ukaba utarasozwa.
Abahagarariye MINECOFIN ubwo babazwaga na PAC bemeye amakosa agaragara muri raporo y’umugenzuzi mukuru w’imari ya Leta, bakavuga ko bagiye kwikubita agashyi bakikosora bashyira mu bikorwa imishinga igamije guteza imbere abaturage.
Umuyobozi mukuru ushinzwe ingengo y’imari muri Minisiteri y’imari n’igena migambi, INGABIRE Marie Ange yagize ati” Ndumva ari icyo cyizere twabaha ko ayo makosa no kutitaho kuri bimwe twagiye tugaragaza bigiye gukosorwa”.
Ni igisubizo kitakiriwe neza na bamwe mu bagize PAC, bamwe bati” kutubwira ngo mugiye kubikora ntabwo ari igisubizo, kuvuga ngo mugiye gukora noneho mu buryo bwa hafi nahafi ntabwo ari igisubizo nk’abantu mwaje kubazwa. Ni mutubwire ngo twabikoze ku kigero kingana gutya cyangwa ntabyo twakoze kuko bigaragara ko imishinga myinshi itakozwe, tuve aha tumenye ibyo mwakoze uko bingana tuve aha tumenye ko ibibazo byose tubona mu nzego zitandukanye haba mu z’ibanze n’ahandi biterwa na MINECOFIN kuri uru rugero”.
Perezida wa komisiyo ya PAC, MUHAKWA Valence yavuze ko imishinga idashyirwa mu bikorwa ku gihe yatumye Leta icibwa amande ya Miliyali zikabakaba eshatu, ibi bikaba bigaragaza imikorere mibi ikwiriye gukosoka kuko mbene iyi mishanga igezwa mu nteko Nshingamategeko MINECOFIN iza ivuga ko yihutirwa ariko nyuma ntishyirwe mubikorwa.
MUHAKWA Valence ati” Ni umushinga ufite agaciro ka Miliyoni zigera ku ijana na makumyabiri z’amadolari, ariko ni umushinga wajemo ibibazo kuko watangiye mu mwaka 2013 kugeza ubu ntabwo urarangira waragombaga kurangira 2017. MINECOFIN twaganiriye nayo byumwihariko uyu mushinga twawuganiriyeho na RAB kuko ariyo irimo kuwushyira mubikorwa, batugaragariza ko ubu hari aho bageze ariko n’ibyo bibazo byabayemo byagaragaye ko umushinga utakorewe inyigo neza ngo ushyirwe mubikorwa, ibyo bihano byose byagiye bicibwa Leta, iyo umushinga ukorerwa inyigo neza ntabwo twari kubicibwa”.
Hari ibihombo Leta igenda ihura nabyo bamwe mu badepite bagize komisiyo y’umutwe w’abadepite ishinzwe gukurikirana imikoreshereze y’imari n’umutungo by’igihugu PAC batumva neza uko biba byagenze kandi ngo iyo bari mu nteko bazana imishinga baje kubabwira ngo nibatange amafaranga birihutirwa. Iyo bayasabye baba baziko bigiye gushyirwa mu bikorwa bikagira n’icyo bimarira igihugu ariko wajya kureba, ugasanga byabindi byihutirwaga nibyo bifashe imyaka.
Isabella IRADUKUNDA Elisabeth


text:
Umuryango Imboni zarwo Music Band washyize hanze indirimbo bise “Wimuroha” igamije kurwanya abagabo n’abandi bantu bakuze basambanya abana bato n’abashuka abakiri bato bakabatera inda zitateguwe.
Uyu muryango ugizwe n’Abanyempano bize mu ishuri rya muzika ku Nyundo,ufite gahunda yo gukora ibihangano bihanura umuryango nyarwanda kugira imyitwarire iboneye.
Mu kiganiro UMURYANGO wagiranye n’Umuraperi Karigombe uba muri uyu muryango,yavuze ko bakoze iyi ndirimbo mu rwego rwo gufatanya na Leta kurwanya ibi byaha byo gusambanya abana bato bikomeje kwiyongera mu Rwanda.
Yavuze ko bakoze iyi ndirimbo bashaka ko buri munyarwanda wese yakumva ko kurwanya gusambanya abakiri bato ndetse no kubatera inda zitateganyijwe ari inshingano ze.
Muri iyi ndirimbo batangira bavuga bati "Kurwanya abasambanya abana n’urugamba rwacu."Bakomeza bati "Oya wimujyana mu mabi,sigaho aracyari muto wimuroha mu busambanyi."
Muri Mutarama 2021, ni bwo Umuryango Imboni zarwo watangije ingamba nshya zo gukorana n’abanyempano bize umuziki mu ishuri ry’umuziki rya Nyundo muri gahunda yo kurwanya ikibazo cy’inda ziterwa abangavu binyuze mu bihangano bitandukanye.
Watangiranye abahanzi icyenda barimo abakobwa batatu n’abahungu batandatu barimo Umunyurangabo Stephan [Karigombe City True], Gakuba Sam [Samlo], Joy Uwitonze [Joy Guital], Mutuzo Jean Luck [Mutu Courage], Elie Livingstone [Ston vocal], Ishimwe Norbert [Ucuranga Piano], Kalinijabo Ignace [Jabo Ignace], Uwimanzi Oda Martine na Kelia.
Uyu muryango waherukaga gushyira hanze indirimbo yitwa "Wirarikira kujyayo" yagiraga inama Abangavu kwirinda ibishuko bishobora kubangiriza ubuzima.
Imboni zarwo ziyemeje guhangana n’ibibazo byugarije u Rwanda by’umwihariko; Kurwanya inda ziterwa abangavu, guteza imbere amahoro ndetse no kubaka ubuzima buzira umuze binyuze mu guteza imbere impano zitandukanye cyane cyane mu muziki, ikinamico, imivugo n’ibindi byose byibanda mu gukora ubukangurambaga cyane cyane bwibanda mu guhindura urubyiruko.
Guhera mu 2019 Umuryango Imboni zarwo watangije ubukangurambaga bujyanye no kurwanya inda ziterwa abangavu cyane cyane bwibanze mu mashuri yisumbuye ndetse bakanifashisha imbuga nkoranyambaga.
Indirimbo Wimuroha yakorewe amashusho na GIL.BENJAMINS, igaragaramo umukinnyi wa Filimi Ilunga uzwi cyane nka "Tukowote".
REBA INDIRIMBO "WIMUROHA" Y’IMBONI ZARWO MUSIC BAND
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Building resilience for your small business through challenging times
As Rwanda faces an uptick in COVID-19 infections and the government mandates new measures aimed at preventing a third wave, the SME Response Clinic wants to take a moment to recognize the challenges you face as a small business owner. Entrepreneurs like you have come so far in navigating the unchartered waters of a truly unprecedented health and economic crisis, but new developments indicate that there is further yet to go.
Micro-, small- and medium-enterprises (MSMEs) make up 97% of businesses in the country, contributing to 55% of total GDP and employing over 40% of Rwanda’s population (Microsave Report, 2017). The start and stop of operations for many if not most businesses over the past year and a half has had a tremendous impact on the economy but also importantly on the financial health of individual entrepreneurs like you and, importantly, your families. In addition to and often caused by the significant negative economic impact resulting from the pandemic, we are all struggling with challenges that affect our wellbeing. Increased levels of stress and anxiety make our day-to-day even tougher. Studies of entrepreneurs in Rwanda (as well as globally) undertaken in recent months indicate that business owners are facing high levels of anxiety caused by uncertainty about the future.
This uncertainty is not surprising as you work to navigate new and rapidly evolving regulations, make changes to your business operations to work to stay afloat, and manage relationships with your suppliers and customers remotely rather than face-to-face. You do all of this while working to ensure your families are healthy and safe.
Since our launch in May 2020, the SME Response Clinic has sought to provide you with updates and tips relevant to managing your business through the various challenges that have arisen and continue to arise as a result of the pandemic. Now, we want to offer you the opportunity to also focus on yourself so that you can in turn better manage your business, positively impacting your family, your employees, and your community at large.
Over the next few months, we will be providing simple tools to support you in building business resilience. These will include short videos, articles, and audio recordings that you can use to manage stress and maintain a positive outlook in the months ahead.
Stay in touch with us at smeresponseclinic@gmail.com and remember to stay safe!
Kubaka ubushobozi bw’ikigo cy’ubucuruzi gito mu bihe bigoye
Mu gihe u Rwanda ruhanganye n’ikibazo cy’izamuka ry’ubwandu bwa COVID-19 na guverinoma ikaba iri gushyiraho ingamba nshya zigamije gukumira umuvuduko wa gatatu w’ubwo bwandu, SME Response Clinic irashaka gufata umwanya wo kwemera ingorane muhura nazo mwebwe nk’abantu mufite ibigo by’ubucuruzi bito. Ba rwiyemezamirimo nkamwe bageze kure boga mu nyanja itarigeze imenywa y’ikibazo cy’ubuzima n’ihungabana ry’ubukungu kitigeze kibaho, ariko ibigenda bigerwaho bishya biragaragaza ko hakiri intera igomba guterwa.
Ibigo by’ubucuruzi bito n’Ibiciriritse (MSME) bigize 97% by’ibigo by’ubucuruzi byose byo mu gihugu, bikagira n’uruhare rungana na 55% by’umusaruro mbumbe w’Igihugu (GDP) kandi bikanaba bikoresha abantu bangana na 40% by’abaturage bose b’u Rwanda ( Microsave Report, 2017). Itangira n’ihagarara ry’ibikorwa bya byinshi muri ibyo bigo mu mwaka umwe n’igice ushize byagize ingaruka nyinshi ku bukungu ariko cyane cyane ku buzima bw’urwego rw’imari bwa ba rwiyemezamirimo bikorera ku giti cyabo nkamwe no ku miryango yanyu. Byongeye kandi bitewe n’ingaruka mbi zo mu rwego rw’ubukungu, twese duhanganye n’ingorane zihungabanya imibereho myiza yacu. Agahinda no kugira impungenge cyane bituma imibereho ya buri munsi irushaho gukomera. Ubushakashatsi kuri ba rwiyemezamirimo bo mu Rwanda bwakozwe mu mezi ashize bugaragaza ko abacuruzi bafite impungenge nyinshi baterwa no kutamenya neza uko ejo bizaba bimeze.
Uku kutamenya neza uko ejo bizaba bimeze ntibitangaje bitewe nuko mukora mwivuruguta mu mabwiriza mashya kandi agenda ahindagurika mu buryo bwihuse, mukagenda mukora impinduka mu bikorwa by’ubucuruzi bwanyu kugira ngo mubashe gukomeza gukora, munacunga imikoranire yanyu n’abo muranguraho ibicuruzwa n’abakiriya banyu mu buryo bwa kure aho kubikora imbonankubone. Ibyo byose mubikora ari nako mukora ibisoboka kugira ngo imiryango yanyu irusheho kugira ubuzima bwiza kandi inagire n’umutekano.
Kuva twatangira muri Gicurasi 2020, SME Response Clinic yashakishije uburyo bwo kubagezaho amakuru ajyanye n’igihe n’uburyo bwo gucunga ubucuruzi bwanyu mu ngorane zinyuranye zavutse kandi zikomeza kuvuka bitewe n’icyorezo. Ubungubu, turashaka kubaha amahirwe yo kugira ngo mubashe kwiyibandaho mwebwe ubwanyu ku buryo namwe mubasha gucunga neza ubucuruzi bwanyu kurushaho, bikarushaho kugirira akamaro imiryango yanyu, abakozi banyu, n’abaturanyi banyu muri rusange.
Mu mezi macye ari imbere, tuzagenda tubaha udukoresho dusanzwe tuzabafasha kongera intege mu bikorwa by’ubucuruzi byanyu. Ibyo bikoresho bizaba birimo, videwo ntoya, inyandiko, n’amajwi yafashwe ku byuma mushobora gukoresha murwanya agahinda, mukanagira icyizere cy’uko amezi ari imbere azaba ari meza.
Mureke tugumane kuri smeresponseclinic@gmail.com kandi mwibuke kuguma mufite umutekano!


text:
Ubu butumwa, abanyeshuri barangije muri Ishuri Wisdom School, babuhawe n'Umuyobozi waryo Nduwayesu Elie, tariki 8 Ukwakira 2021, mu gikorwa cyo gushimira abitwaye neza mu kizamini gisoza amashuri abanza.
Mu banyeshuri 177 barangije icyiciro cy'amashuri abanza muri iri shuri, abagera kuri 27 batsinze mu cyiciro cya mbere n'amanota 5, mu gihe 82 bagize hagati y'amanota atandatu n'umunani, naho 68 bo bagize hagati y'amanota 9 na 15.
Aguhire Mbabazi Justine, umwe mu bana b'abanyeshuri urangije amashuri abanza muri Wisdom School n'amanota atanu, avuga ko gutsinda neza kugera kuri uru rwego, abikesha gukora cyane, abifashijwemo n'abarezi n'ababyeyi be.
Yagize ati: “Navuga ko gutsinda mbikesha abarimu bagiye badufasha mu myigire. Twakoraga imyitozo n'amasuzumabumenyi kenshi, ndetse n'igihe batwigisha, buri wese agakorera ku ntego yo gufata vuba no gusobanuza aho atumva. Hakiyongeraho n'ababyeyi bashyiragaho akabo, bakurikirana imyigire yacu, kudufasha gusubiramo amasomo no kutubonera ibyangombwa nkenerwa nk'amafaranga y'ishuri, ibikoresho by'ishuri n'ibindi bituma twitwara neza. Ibyo byose byagiye bidufasha kwitegura ibizamini bya Leta dufite umwete, ari na byo bitugejeje kuri iyi ntsinzi mubona twagize!”
-
- Abasoje icyiciro cy'amashuri abanza muri Wisdom School biyemeje gukomezanya umurava
Uyu munyeshuri ugiye gukomereza icyiciro cya mbere cy'amashuri yisumbuye muri Fawe Girls School, avuga ko ajyanyeyo intego yo gukomeza guhatana ngo azavemo uzagirira Igihugu akamaro.
Yagize ati: “Ngiye gukomeza amasomo mfite intego yo guhatana, kandi nkirinda kwirara ngo ntazatsindwa. Ku buryo no mu kizamini kirangiza icyiciro cya mbere cy'amashuri abanza, nzagira amanota meza”.
Mugenzi we witwa Izere Kenny, na we ugiye gukomeza amashuri yisumbuye muri Petit Séminaire St Jean de Nkumba, ngo azarangwa n'ishyaka mu myigire ye, azabere abandi intangarugero.
Yagize ati: “Mfite intego yo kuba intangarugero mu bandi, yaba mu masomo abarimu tugiye gukomezanya bazajya batwigisha, imyitozo, ibizamini n'ibindi byose umunyeshuri asabwa, nzaharanira kuba mu b'imbere abandi bana bareberaho”.
Abanyeshuri bose uko ari 27 batsinze mu cyiciro cya mbere, buri wese yashyikirijwe urupapuro rw'ishimwe (Certificate), ahabwa n'amafaranga ibihumbi 50 y'u Rwanda, y'impamba yo kumwunganira kubona ibikoresho by'ishuri, mu rwego rwo kumushyigikira mu rugendo rw'imyigire atangiye no kumushimira umuhate yagaragaje, bikamuhesha amanota meza.
Nduwayesu Elie, Umuyobozi w'Ishuri Wisdom School, asaba abanyeshuri barangije muri iki cyiciro, gukomeza kwitwara neza, kuko urugendo mu myigire yabo rugikomeza.
Yagize ati: “Ubwo aba banyeshuri bagiye mu kindi cyiciro cy'amasomo, ubu noneho si umwanya wo kuryama. Uyu ni wo mwanya wo gukora cyane, kuko imbere ni ho haruhije kurusha aho bavuye. Kugira ngo bizaborohere rero, ni uko bagomba gushyira imbere ubushishozi, umurava wo gukurikira ibyo abarimu babigisha, no gukomera ku muco w'imyitwarire myiza batojwe. Ibi turabasaba ngo ntibazabirengeho, hato batazisanga basubiye inyuma”.
-
- Abana bashyikirijwe ibihembo birimo n'amafaranga bishimiye ko azabunganira kubona ibikoresho byo kubafasha mu myigire yabo
Zimwe mu ngamba Nduwayesu avuga ko iri shuri rikomeyeho, mu rwego rwo gutoza abanyeshuri gukora cyane, harimo gukorera ku mihigo; aho umwarimu akorera ku ntego yo kwigisha neza, no gutsindisha ku kigero cya 95% kandi abana yigisha, buri wese akagira amanota 65% kuzamura. Iyo mihigo mwarimu ayigirana n'ubuyobozi bw'ikigo; akanayisinya hagati ye n'abana ndetse n'ababyeyi kugira ngo igerweho.
Nduwayesu yongeraho ko muri uyu mwaka w'amashuri ugiye gutangira, bazanashyira imbaraga cyane mu gutoza abana ubushakashatsi bushingiye ku buvumbuzi bw'ibishya, kugira ngo bibategurire kuzaba abihangira imirimo.
Wisdom School ifite icyicaro mu Murenge wa Cyuve Akarere ka Musanze, ubu ikaba ifite amashami mu Karere ka Burera, Nyabihu na Rubavu. Aho hose rihafite abanyeshuri basaga 1800.
-
- Mu banyeshuri 177 batsinze ibizamini bisoza amashuri abanza muri Wisdom School 27 muri bo batsinze ku rwego rwo hejuru
source : https://ift.tt/30etCmb


text:
Aratangira atubwira amavu n'amavuko ye: "Navukiye Kampala tariki ya 4 Nyakanga 1982, niga amashuri abanza Nakasero Primary School Kampala narangije mu mwaka wa 1994, nkomeza namashuri yisumbuye kuri Kigali international academy mu mwaka wa 2000. Nakomereje amashuri yange niga Makerere Business Institute aho naboneye diploma muri marketing mu mwaka wa 2003. Kuri ubu nkaba narashinze Company yitwa EAGLES EYE INTERNATIONAL Ltd ikora ibintu byo kwamamaza, gucuruza nibindi bigendanye nabyo kuburyo izajya imfasha mubuzima busanzwe hamwe n’ubuhanzi.
Nakuriye mu muryango wa gikristo aho baha ibintu by’Imana agaciro kenshi; nyamara ibyo biri mubyatumye ngwewe ntakira agakiza nkanabatizwa muri Gashyantare 1996.Ndi kwiga mumashuri yange yisumbuye nari umukobwa ugerageza gukurikiza ijambo ry’Imana aho narindi mu muryango wabantu basengaga bagakora n’indi mirimo witwa THE YOUNG KINGDOM BUILDERS nkaba nari nungurije umuyobozi mukuru. Nakoreye Imana ku ishuri aho nigaga muma korali yo mu rugo ku rusengero CLA Nyarutarama.
Nyuma yamashuri yange yisumbuye nagiye Kampala nkomeza gukorera Imana murusengero rwitwa Liberty Worship Center ruyoboirwa na Pr. Namutebi Imelda. Nyuma naje kugaruka Kigali umwaka ushize mu kwezi k’Ukuboza njya muri Worship team yo kuri HEALING CENTER CHURCH Remera urusengero ruyoborwa na Pr. Ntayomba Emmanuel na n’ubu nihondi gukorera Imana n’ubuhanzi bwanjye.
Intego yange n’icyerekezo ngambiriye ni ugukorera Imana ndirimba mugihe cyose nkiri muzima. Naho ibyo maze kugeraho kugeza ubu hakaba harimo kwandika no gukora indirimbo 3, nizindi ndirimbo 2 ziri muri studio kandi ziararangira vuba aha.
Miss Karen ubu ngo yatangiye gukorana na Moriah Entertainment Group kubijyanye no kumenyekanisha we n’ibimwerekeye byose. Tumwifurije ejo hazaza hahire.


text:
Ni kenshi usanga umusore avuga ko yabuze umukobwa bakundana, gusa muri iyi nkuru tugiye kurebera hamwe imyitwarire umusore yagaragaza igatuma yegukana umukobwa w’inzozi ze. Dore ibyagufasha kwitwara neza igihe ugiye gutereta umukobwa uwo ari we wese ntabashe kukwigobotora atavuze YEGO.
1.Kwirinda guhita umusaba urukundo mu magambo
Ni kenshi usanga abantu batekereza ko intambwe ya mbere mu gukundana n’umuntu ari uguhita ubimubwira mu magambo, nyamara ahubwo burya iyo ikwiye kuba iya nyuma y’izindi, mbese ukabimubwira wizeye neza ko akubwira “YEGO”. Ibi bivuga rero ko ugomba kwitonda, ukereka uwo wakunze ko umukunda mu bikorwa, mu buryo umufata, mu kumuha umwanya no kumwereka ko umwishimiye bityo buhoro buhoro nawe ugenda ubona icyo wa muntu agutekerezaho, ku buryo iyo nawe agukunze ubibona mbese mukabanza gukundana mu bikorwa ya magambo akazaza nyuma.
2.Kubanza kumenyana n’uwo wifuzaho urukundo
Bijya bibaho ko umuntu ahura n’undi agahita amukunda, nyamara n’ubwo byabaho kwitonda biba ari ngombwa kugirango umenye uwo wakunze uwo ariwe, imico n’ibyiyumviro bye, amateka ye ndetse ukaba wanamenya niba nta wundi afite bakundana. Ibi rero nta handi uzabikura uretse kujya umuba hafi mukaganira, ukamwereka ko umwitayeho kandi umuhaye umwanya bityo akakwisanzuraho ukagenda umenye ukuri kumwerekeyeho buhoro buhoro.
3.Wimubera nk’umutwaro ngo umuzitire
Burya iyo abantu bakundana, biba byoroshye kuba umwe yabwira undi ngo byanze bikunze uyu munsi tubonane cyangwa byanze bikuze ejo tuzajyana aha naha n’ibindi nk’ibyo. Uwo wifuzaho urukundo rero mu gihe mutari mwabyerura rwose uramenye utazamushyiraho igitutu ugashaka ko ibyo umwifuzaho byose bigomba kugenda uko ubishaka. Ahubwo wowe muhe ubwisanzure busesuye, icyo umukeneyeho ukimusabe uciye bugufi naho bitari ibyo uzarya akadobo byihuse!
4.Kwirinda kumwereka ko umufuhira cyangwa se umuyobora
Ibi bikunze kubaho cyane ugasanga umuntu arafuhira undi batari banemeranya urukundo. Ibi ntibivuga ko wakwikuramo ibyo byiyumviro kuko nyine byizana, ahubwo ugomba kugerageza kubyibikamo ntubimwereke. Naguha gahunda akayica wimurakarira ngo ubimwereke, numuhamagara ntafate telephone wimutonganya ngo umwereke uburakari. Irinde mbese kumwereka ko adafite ubwisanzure bwo kwitwara uko ashaka ahubwo agomba kwitwara uko wowe ushaka. Ibi byakuviramo kurya akadobo kandi wenda amaherezo wa muntu mwari kuzakundana rugakomera.


text:
Mr Kibobo Skits :Gufatwa numukunzi wawe urikumuca inyuma(English Subtitles) EP 14
Embed
- Loading...
- Published on: Friday, December 11, 2020
- Mumeze mute nshuti zanjye nejejwe no kubasangiza imikino yanjye muri Kibobo comedy kandi mbasaba ubufasha kugirango zigere hose kubandi mbibutsa kandi gukora subscribe like na comments ,mukansangiza nibitekerezo byanyu kugirango ndusheho gukora ibintu byiza kandi bibashimisha. nkomeje kubashimira kubw'urukundo rwanyu . Murakoze
#MUJOMBATV
#MRKIBOBO
#COMEDY
Loading...


text:
Ubushinwa bwategetse abaturage b’Abakristo kureka ukwemera kwabo, ahubwo bakaramya abayobozi b’Ishyaka rya gikomunisiti.
Muri Mata 2020, abategetsi b’Abashinwa basuye amazu ya gikirisito i Linfen mu majyaruguru y’intara ya Shanxi, maze babwira abaturage baho ko, bagomba kumanura imisaraba yose, n’ibindi byose byerekeranye na Yesu, bakabisimbuza amashusho ya Chairman Mao Zedong na Perezida Xi Jinping.
Abakirisitu bose banze kubahiriza icyo cyifuzo, bahagarikiwe inkunga bahabwaga na Leta. Umupasitori umwe wo muri ako gace yabwiye igitangazamakuru “Bitter Winter” ati: “Imiryango yose ikennye yo muri uwo mujyi yasabwe kwerekana amashusho ya Mao Zedong. Guverinoma yagerageje gukuraho imyizerere yacu kandi ishaka kuba Imana aho kureka ngo dukomeze turamye Yesu kristo.”
Mu mudugudu umwe, umukirisitu yavuze uburyo abayobozi bakuyeho ku gahato amashusho yose ya gikristo, harimo n’amashusho yose ya Yesu mu rugo rwe. Abayobozi bamanuye ayo mashusho bayasimbuza ishusho ya Mao Zedong. Abayobozi babwiye Umukristo bati: “Imiryango ikennye ntishobora kubona amafaranga ava muri leta ku busa, bagomba kumvira Ishyaka rya gikomunisiti kubera amafaranga bahabwa.”
Iyi nkuru dukesha “Christian today” ivuga ko, ikindi gihe muri Gicurasi, abayobozi binjiye mu rugo rw’umukirisitu mu ntara y’iburasirazuba bwa Shandong. Bageze muri urwo rugo, bashyizeho amashusho ya Mao Zedong na Xi Jinping baravuga bati: “Izi ni Imana zikomeye, niba ushaka gusenga umuntu, ni bo ugomba gusenga.”
Nanone mu gace ka Henan mu mujyi wa Shangqiu, abayobozi basuye urugo rw’umukristu ukuze bahagarika amafaranga make yo kubaho yari asanzwe ahabwa na Leta kuko bari bavumbuye ishusho y’umusaraba yashyizwe ku muryango w’inzu ye. Uyu mukecuru akomeza atabaza agira ati: “ndi kugenda nsatira urupfu, kuko inkunga Leta yampaga yarayihagaritse kandi ndwaye na diyabete ku buryo nkenera guterwa inshinge buri gihe.”
Muri Kamena, abategetsi bo mu ntara ya Henan nabwo bataye muri yombi umugabo umwe w’umukristu, n’abandi bagore babiri b’abakristu barakomereka, ubwo abayobozi bagabaga igitero ku rusengero rwa Sunzhuang, basenya itorero bakoresheje imashini ziremereye cyane.


text:
Gasabo: Umushinga BMZ ugiye gufasha imiryango 300 kwiteza imbere
Yanditswe na NIYONSENGA PATRICK
Imiryango 300 ituye mu murenge wa Rutunga ndetse n’Umurenge wa Jabana yo mu karere ka Gasabo iri mu kiciro cya mbere cy’ubudehe igiye gufashwa kwiteza imbere n’umushinga BMZ uterwa inkunga na Minisiteri y’Ububanyi n’Amahanga y’u Budage ifatanyije n’umuryango utegamiye kuri Leta SOS Rwanda.
Umushinga ukazaba ugizwe n’ibice 5 bizibandwaho mu bihe bitandukanye harimo korozwa amatungo, gufasha urubyiruko rwacikirije amashuri, gutanga amazi meza, n’ibindi.
Nk’uko byatangajwe n’umuhuzabikorwa w’Umushinga BMZ/Kigali Ndatabaye Simon, yavuze ko bazafasha abo abaturage kwikura mu bukene, bakazafasha kandi urubyiruko kwiteza imbere.
Yagize ati: “Tuzafasha imiryango kwiteza imbere kuko tuzabahugura kwibumbira mu matsinda agamije kwiteza imbere. Si ibyo gusa kuko tuzatanga imbuto ku bahinzi zitandukanye harimo ibirayi, ibishyimbo, ibigori n’umurama w’urutoki, mu rwego rwo gushyigikira ubuhinzi, tuzibuka n’urubyiruko rwacikirije amashuri.”
Yongeyeho ko abaturage bahinga mu bice bihanamye bazafashwa mu guca amaterase ku buso bwa hegitari 7, akomeze avuga ko atari ibyo gusa bazafasha imiryango 200 kubaka uturima tw’igikoni mu rwego rwo kubafasha kubona indyo yuze no kurwanya indwara ziterwa n’imirire mibi.
Akomeza avuga ko iyo miryango yatoranyijwe izahabwa inka 100, ingurube 30, ihene 50 ndetse n’inkwavu 200. Bikazatangwa muri iyo miryango ikennye kurusha iyindi hagamijwe kubafasha kwihaza mu mirire no gusagurira amasoko, no kubona ibitunga abana mu buryo bworoshye kuko bateganya ko nibura muri iyo miryango 300 izafashwa izaba irererwamo abana 1200.
Ati “Nkuko mubizi SOS Rwanda ni umuryango wita ku bana, ibi rero bizafasha abaturage kubona ibitunga wa mwana dushinzwe kureberera kugira ubuzima bwiza, kuko azabona amata, abone imboga bityo akure neza, kuko iyo dufasha imiryango ikintu cya mbere twitaho ni umwana.”
Agaruka ku bindi bikorwa uwo mushinga uzibandaho, Ndatabaye yavuze ko hazafashwa urubyiruko 150 rwacikirije amashuri kwiga imyuga itandukanye irimo gutunganya imisatsi, ubudozi, amahoteri no kubaka, bikazafasha urubyiruko guhanga umurimo.
Yavuze kandi ko mu rwego rwo gushyigikira gahunda za leta zirimo kugira isuku harwanywa indwara ziterwa n’umwanda, abo abaturage bazubakirwa imisarane 200, hubakwe ibigega by’amazi 15 mu tugari tutagera ku masoko mu rwego rwo kubafasha gufata amazi, hazanatuganywa kandi amasoko agera 10 yo muri iyo mirenge aho hazasanwa amasoko 6 hubakwe andi 4 mashya azafasha abaturage kubona amazi.
Inga waje ahagarariye Ambasade y’u Budage mu Rwanda yavuze ko umushinga batera inkunga ugamije gufasha abari mu bukene kwifasha no kwiteza imbere.
Ati “Umushinga wacu uzabafasha kwiteza imbere, twizeye ko bizagenda neza, nizere ko nyuma y’uyu mushinga ubuzima buzagenda neza.”
Nikuze Emeliyana, umupfakazi ufite abana 9, avuga ko yishimiye gutoranywa mu bazafashwa n’uwo mushinga, ngo yizeye ko ubuzima bwe bugiye guhinduka mu gihe gito.
Ati “Nta bwo byari binyoroheye kubona ifumbire, ariko ndizera ko nimara gahabwa itungo nzabona ifumbire, ndetse nizeye kuzabona amafaranga mu musaruro nzabona kuko bazampa imbuto.”
Mu karere ka Gasabo umushinga BMZ wateye inkunga indi mirenge 3 ari yo Gatsata, Kacyiru na Kinyinya. Umushinga kandi uzamara imyaka 3,5 ukazatwara amafaranga y’u Rwanda arengaho gato miliyari, hitezwe kandi ubukangurambaga buzagera ku bantu 3000 bazashishikarizwa ibijyanye no kwita ku bana.


text:
RIB yafunze abantu bakekwaho ibyaha birimo no kurema umutwe w’abagizi ba nabi
Kuri uyu wa Gatanu tariki 9 Nyakanga 2021, Urwego ry’Igihugu rw’Ubugenzacyaha (RIB) rwerekanye abantu batanu rufunze, bakaba bakurikiranyweho ibyaha byo kurema umutwe w’abagizi ba nabi, kwihesha ikintu cy’undi hakoreshejwe uburiganya n’impapuro mpimbano, aho bagurishaga ibibanza n’inzu z’abandi.
Abafunzwe ni Nsengiyumva Alphonse, Niyonzima Paul, Micyomyiza Flugence, Karibuhungu Benjamin na Mutijima Kadahwema William, nk’uko bigaragara ku rubuga rwa Twitter rwa RIB.
Bumwe mu buryo bakoresha muri ubwo buriganya, bareba inzu cyangwa ubutaka bugurishwa, umwe akigira nyir’inzu, abandi bakigira aba komisiyoneri bashaka abaguzi, hakaba hari n’abandi bashinzwe gucura ibyangombwa by’ibihimbano.
Iyo bamaze kuzuza umugamgi bashaka umuguzi, bakajya gusura inzu cyangwa ubutaka. Muri ako kanya igihe bari kumvikana ibiciro haza undi muntu wigize umuguzi, na we ushaka ya nzu kugira ngo bakumvishe ko agiye kuyigutwara, bityo bikaborohera kugushuka.
Muri ako kanya iyo washimye bagusaba kwishyura avance kugira ngo ugaragaze ko ufite ubushake bwo kugura, ndetse bakakubwira ko andi asigaye uzayatanga mu gihe cyo guhinduza ibyangombwa. Iyo udashishoje ngo ugire amakenga ukabaha amafaranga baragenda ntibongere kuboneka.
Uko Uwineza yaguze inzu akabuzwa kuyitaha
Umugore witwa Uwineza Angel yari yazanywe na Mutijima kugira ngo agure inzu, akanashukwa kugeza ubwo yayiguze miliyoni 22 nyuma yajya kuyireba agasanga abayimugurishije si ba nyirayo, avuga ko bayisuye inshuro zirenze eshatu ubundi bakabona kugura.
Ati “Twayisuye inshuro zirenze eshatu hanyuma ni bwo amasezerano yabaye, aba mu izina rya Habanabashaka Emmanuel ko ari we twaguze, avuga ko afite ikibazo cy’umwana wari urwaye bashaka kujya kuvuza mu Buhinde wari uri muri Faisal, ko ashaka amafaranga cash kugira ngo abone uko ajya kwita ku mwana we. Nyuma ni bwo nagiye kureba iyo nzu ngezeyo nsanga ba nyirayo barahari batwereka n’ibyangombwa by’inzu ni bwo twabonye ko binyuranye”.
Ngo uwo munsi Uwineza ajya kureba inzu hari ku Cyumweru kandi ku wa mbere ari bwo yagombaga kumuha amafaranga yasigaye miliyoni esheshatu (6) kuko bari bamaze kumuha miliyoni 14.5, ni bwo yigiriye inama yo kugeza ikirego muri RIB bagakurikiranwa kugeza bafashwe.
Nsengiyumva Alphonse ni we wagurishijwe inzu itari iye, avuga ko umushinga wateguwe na Mutijima Kadahwema William bakamusaba ko yahagararira iyo nzu akayiyitirira.
Ati “Iyo nzu yabanje gusurwa na William arayifotora aragenda ayereka uwo mudamu wo ku Kibuye arayishima, amaze kuyishima azana na mushyiki wa William mu modaka ya William bajya gusura inzu, bavuyeyo barampamagara bati inzu yawe twayishimye, ngo ni angahe nti ni miliyoni 24 bati uratugabanyiriza, William aravuga ati ntakibazo mugabanyirize, ndamugabanyiriza biba ngombwa ko duhura”.
Ati “Tumaze guhura turavugana ambwira ko agiye gushaka amafaranga, arayashaka arayabura abona miriyoni 4.5 muri miriyoni 22 twari twumvikanye, avuga ko andi azagenda ayaduha ibice bice, ubwo rero twafashwe tugiye gufata aya nyuma miriyoni 6.5”.
Umuvugizi wa RIB, Dr. Murangira Thierry, asaba abantu kurushaho kugira amakenga kuko ibyaha nkibi bishobora gukumirwa igihe cyose abantu bamenye uburyo bikorwamo.
Ibyaha abo bagabo bakurikiranyweho uko ari bine birimo gushiraho umutwe w’abagizi ba nabi ndetse no kuwujyamo gihanwa n’ingingo ya 224, kwihesha ikintu cy’undi hakoreshejwe uburiganya gihanwa n’ingingo ya 174, guhimba guhindura cyangwa gukoresha inyandiko mpimbano gihanwa 276 hamwe no kwigana guhindura amafaranga cyangwa ibyitiranwa nayo gihanwa n’ingingo ya 269.
Reba uko basobanura uko byagenze muri iyi Video:


text:
Ministre w’uburezi, Papias Musafiri, aratangaza ko abana bata amashuri bagabanutse ku kigero cya 50 ku ijana, nyuma yaho ababyeyi babwiwe ko abazajya bagira uruhare mu kuvana abana babo mu ishuri, bazajya babihanirwa.
Ministeri y’uburezi mu nama yakoranye n’abafatanyabikorwa bayo mu burezi, yavuze ko abana bangana n’ibihumbi 120 bagaruwe mu ishuri uyu mwaka, nyuma yaho bigaragariye ko abana bagera kubihumbi 250 bari baravuye mu ishuri umwaka ushize.
Iyi gahunda yahagurukiwe n’inzego zose za Leta. Mu ngendo Perezida w’u Rwanda Paul kagame amaze iminsi akorera mu ntara z’igihugu, yatangaje ko ababyeyi bizagaragara ko bagize uruhare mu bituma abana babo bava mu ishuri bazajya babihanirwa.
Ubuyobozi bw’inzego z’ibanze butangaza ko kuva uyu mwaka watangira bahagurukiye cyane guhangana n’ikibazo cy’abana bava mu ishuri batarangije, abayobozi b’inzego zibanze bavuga ko bagenda urugo kurundi bareba abana batiga n’impamvu ibitera.
Umubare munini w’abana bata amashuri wiganje cyane cyane mu banyeshuri bageze mu mashuri yisumbuye, gusa hagaragara n’umubare utari muto w’abana batakaza amashuri yabo bakiri mumashuri abanza. Umurezi wo ku kigo cy’amashuri abanza cya Nyirarukobwa, cyubatse mu murenge wa Ntarama mu karere ka Bugesera Bwana Bazimya Eric, yabwira ijwi ry’Amerika ko ikigo cyabo, kidafite abana bata amashuri benshi, ko ahubwo bagira ikibazo cy;abana biga nabi, ababyeyi babo babasibya.
Mu mpamvu zagiye zishyirwa ahagaragara nkizitera abana guta amashuri, ubukene mu miryango bufata umwanya wambere,hagakurikiraho amakimbirane ndetse n’ubupfubyi kubana birera bahitamo kureka ishuri bakajya gushaka icyabatunga cyane cyane mu mihanda yo mu migi.
Abana baganiriye n’ijwi ry’amerika, bavuze zimwe mu mpamvu zabakuye mu ishuri, harimo ubukene bw’imiryango yabo, bugaragazwa n’umubare munini w’abana, ndetse n’abana basigara batakigira ababyeyi.
Ministeri y’uburezi ivuga ko yafashe ingamba zikomeye, zizakumira aba bata amashuri, Ministre Papias Musafiri, uyobora uburezi mu Rwanda, yavuze ko ubu hagiyeho ubufatanye kuva ku rwego rw’ishuri, ababyeyi mu rwego rwo kugenzura ubwitabire bw’abana ku masomo.Ministre Musafiri, avuga ko iyi gahunda izatuma umunyeshuri wese uzajya ata amasomo ye, bizajya bihita bimenyekana.
Ikibazo cy’abana bata amashuri cyari giherutse kuvugirwa mumwiherero uhuza abayoboiz bakuru b’igihugu, umwiherero wabaye mu kwezi kwa 3 uyu mwaka, , gisubirwamo kenshi na Perezida wa Repubulika, mu ngendo yakoreye hirya no hino mu gihugu, aho yasabye ko ababyeyi bakura abana mu ishuri basabiwe kujya bahanwa.
Imiryango itegamiye kuri Leta ikora kuburenganzira bw’umwana, yari iherutse kugaragaza i mpamvu zituma abana bata amashuri harimo ubukene bw’ababyeyi, imyumvire ikiri hasi, kutita ku bana, amakimbirane yo mu miryango, gutandukana kw’abashakanye , no kunanirana kw’abana.


text:
Kwibuka 24: Abakirisitu basabwe kwibuka ko ikibi kitatsinze ikiza
Yanditswe na SEZIBERA ANSELME
Musenyeri w’Itorero rya Methodiste Libre mu Rwanda Kayinamura Samuel yibukije Abakirisitu ko urugendo rw’iminsi 100 yo kwibuka Jenoside yakorewe Abatutsi mu 1994 atari uguhembera urwango, ahubwo ari ukwibuka ko ikibi kitatsinze ikiza.
Musenyeri Kayinamura Samuel agira ati: “Kwibuka nta bwo ari uguhembera urwango ahubwo ni ukwerekana ko ikibi kitatsinze ikiza, imbaraga zigashyirwa mu cyatuma ubuzima butsinda urupfu. Nk’uko Yesu yapfuye akazuka dukwiye kwibuka ibibi twanyuzemo ariko tukibuka ko uyu munsi turiho. Mu kwibuka hashyirwa imbere ubuzima n’ibyiringiro byo kubaho, akaba ari yo mpamvu insanganyamatsiko y’uyu mwaka ivuga ngo ‘Twibuke Twiyubaka’. Kwibuka ni uguha agaciro ubuzima, ni ukwiyubaka, ni ukureba imbere hacu, twibuke twiyubaka tudahembera urwango, tudahembera inzika, ahubwo dushaka ko amakosa yabaye akosorwa, kandi ikiza gihabwa umwanya kurusha ikibi muri iki gihe cyo kwibuka”.
Yifashishje urwandiko rwa 2 Pawulo yandikiye Abakolinto, Mgr Kayinamura yibutsa abakirisitu amakuba Abakolinto bagize arimo n’imfu nyinshi, aho ku murongo wa 10 yagize ati: “Yaturokoye urupfu rukomeye na none iracyaturokora kandi twiringira y’uko izakomeza kuturokora”.
Mgr Kayinamura avuga ko ari amagambo y’ibyiringiro yo gukomeza abantu, yibutsa Abakirisitu ko ari ku nshuro ya 24 Abanyarwanda bibuka Jenoside yakorewe Abatutsi mu 1994.
Akomeza avuga ko kwibuka ari umusingi wo kwizera ndetse n’ibyiringiro, ari umwanya wo guha Abakirisitu kwizera cyane, bikaba n’igihe cyo kugira ibyiringiro. Agira ati: “Kwibuka, ni ukugarura mu bitekerezo ibyakubayeho kugira ngo umenye amateka yawe, umenye uwo uri we uyu munsi kandi umenye uko witwara mu gihe cy’ubuzima buzaza.
Kwibuka ni igihe ibihe bigirana ibiganiro, bikaganira bikayaga. Ibi bihe ni impitagihe (le passe) ibyo bihe bibaza indagihe (le Present) hanyuma ibyo byombi bigafata ingamba zo kubaka igihe kizaza bita inzagihe (le futur)”.
Ibyo abigereranya n’urwandiko rwa 2 Pawulo yandikiye abanyekolinto ruvuga ibihe byahise yahuye nabyo, uburyo n’uyu munsi Imana ikibarokora kandi akiringira y’uko izakomeza kubarokora no mu bihe bizaza.
Mgr Kayinamura avuga ko umuntu utibuka abaho ubuzima buri hanyuma y’ibindi biremwa kandi ari we kiremwa Imana yahaye ubwenge, yongeraho ko iyo umuntu atekereza ku byamubayeho mu bihe byashize birema mu muntu imbaraga zimubashisha guhangana n’ibyo arimo guhura nabyo mu bihe bya none akanatekeza uko azirinda ibisa n’ibyo mu bihe bizaza byaba bisa n’ibyo yaciyemo bishatse kugaruka.
Mgr Kayinamura agereranya inzira y’umusaraba Yesu yanyuzemo n’umunsi mukuru wa Pasika atsinda urupfu no kwibuka inzira y’umusaraba Abatutsi banyuzemo bamwe baricwa, abandi bararokoka n’insinzi yabayeho hakaba hari amahoro.
Ku rwego rwa Kiliziya Gatulika Paruwasi ya Mutagatifu Mikayire, Padiri Mukuru wayo Uwumukiza Kazimiri mu gitaramo cy’Ukarisitiya k’iki cyumweru, na we yifashishije ku masomo y’Ivanjiri ya Mutagatifu Yohana, muri iki gihe cyo kwibuka Jenoside yakorewe Abatutsi mu 1994, yasabye Abakirisitu kumva neza icyo Imana ibashakaho, kuyiha umwanya ikabakoreramo kuko bituma basobanukirwa neza n’uko bagomba kwifatanya n’abavandimwe babo babuze ababo, abasaba kubaba hafi mu bikorwa byose biteganywa no gufata ingamba zihamye zo gutuma bidasubira.


text:
2018 hazakemurwa ibibazo bikiri mu itumanaho-Maj. Nyirishema
Yanditswe na admin
Umuyobozi mukuru w’Ikigo k’igihugu kigenzura imirimo imwe n’imwe ifitiye igihugu akamaro (RURA), Maj. Patrick Nyirishema yijeje Abanyarwanda ko umwaka utaha wa 2018 uzaba ari umwaka wo gukemura ibibazo byose bikiri mu itumanaho iki kigo gishinzwe.
Yabigarutseho ubwo Banki Nkuru y’u Rwanda n’Urugaga rw’Abikorera (PSF) batangizaga icyumweru cy’ubukangurambaga cyo gushishikaririza abantu n’abikorera gukoresha ikoranabuhanga muri serivisi zo kwishyurana amafaranga, hadakoreshejwe kuyagendana mu ntoki, “Cashless Payment”.
Mu gutangiza ubwo bukangurambaga, bamwe mu bacuruzi bitabiriye icyo gikorwa bagaragarije ikigo gishinzwe kugenzura iby’itumanaho ari cyo RURA ko mu mirongo y’itumanaho hakirimo ibibazo by’ihuzanzira (Reseau), hari kandi n’uduce tumwe na tumwe sosiyete z’itumanaho zitaragezamo imirongo, bigatuma imashini zifashishwa mu korohereza abakiliya kwishyura hakoreshejwe ikoranabuhanga (POS) bibura imirongo serivisi zikimurirwa mu guhererekanya amafaranga mu ntoki.
Maj. Nyirishema yavuze ko nubwo hakiri ibibazo muri izo mashini za POS ariko akenshi bitaba ari ibishingiye gusa ku ihuzanzira ariko naho biterwa n’iryo huzanzira bizakemuka mu mwaka utaha.
Ati “Rimwe na rimwe hari aho ninjira mfite telefone nkakira ubutumwa bw’itumanaho, amafoto, n’ibindi ku rubuga nkoranyambaga rwa Whats app bigenda, ariko akambwira ngo nta rezo ihari; kandi ubutumwa ndi kwakira kuri whats app n’ibindi bisaba ‘rezo’ nyinshi kurusha izikorwa muri bwa buryo bwa mashine yishyurirwaho.
Ku rundi ruhande hari ahantu usanga koko hari ikibazo cy’ihuzanzira, iyo ari icyo kibazo nta bwo akenshi ari ukuvaho no kujyaho, ahubwo usanga mu gice runaka ihuzanzira ritameze neza.
Aho ngaho nagira ngo mvuge ko RURA ifatanyije na kompanyi z’itumanaho zitanga serivisi, uyu mwaka wa 2018 twawugize umwaka wo gukemura ibibazo byose bya ‘rezo’ mu gihugu.”
Nubwo atatangaje uduce dufite icyo kibazo mu gihugu, Maj Nyirishema yakomeje asobanura ko ku bufatanye n’inzego z’ibanze hakozwe igenzura ku duce twose two mu gihugu hamenyekana ahakiri ibibazo bya ‘rezo’ bityo uwo mwaka ukazaba uwo kuzabikuraho.
Abacuruza utumashini twa POS dufasha abacuruzi n’abakiliya kwishyurana amafaranga nabo basabye amabanki kuborohereza bagahuza imikorere mu buryo bwo gufasha abakiliya kwishyura amafaranga yabo aturutse ku mabanki bidasabye kubanza kuyashyira ku makarita yishyurirwaho amafaranga.
Kugeza ubu mu gihugu hose habarurwa ko hari utwuma twa POS tugera ku 2031 n’utuzu duto 405 turimo ibyuma bikorana n’amakarita ya banki (ATM) bikiyongera ku bantu barenga miliyoni munani biyandikishije mu buryo bw’itumanaho ryo guhererekanya amafaranga binyuze ku matelefone “Mobile money”.
MUTUNGIREHE SAMUEL


text:
RSSB: Kwivuriza kuri mituweli ukimara kuyishyura bizarangirana na Nzeri
Yanditswe na MUGISHA BENIGNE
Umuyobozi mu Kigo k’Igihugu cy’Ubwiteganyirize RSSB, Gasana Gallican, ushinzwe ubukangurambaga bwa mituweli, arashishikariza abanyamuryango bishyura ubwisungane mu kwivuza gushyira imbaraga mu kwishyura mituweli vuba kuko boroherezwa guhita bivuza bakimara kwishyura bwatanzwe buzarangirana n’itariki 30 Nzeri 2018.
Ibi ni ibitangazwa na Gasana agaragaza uburyo abanyamuryango ba mituweli boroherezwa guhita bivuza bakishyura ariko hakaba hari bamwe batabihaye agaciro, kuri ubu bakaba bataratanga imisanzu yo kwivuza y’umwaka mushya, ari na bo yibutsa ko igihe cyatanzwe kirimo kirangira.
Ati “Nyuma y’itariki 30 Nzeri 2018, umuntu wese uzaba atarishyura ubwisungane mu kwivuza, azajya ategereza ukwezi kugira ngo abone kwivuza, kuko koroherezwa guhita wivuza ukimara kwishyura buzarangirana n’itariki nababwiye.”
Gasana avuga ko ukwezi guhabwa utanze mituweli mbere yo kwivuza nako guteganywa n’itegeko rya mituweli, ariko RSSB yabaye igukuriyeho abanyamuryango mu rwego rwo kuborohereza kwishyura banivuza, ariko koroherezwa guhita wivuza ukimara kwishyura bukaba bugomba kugira iherezo.
Ushinzwe ubukangurambaga bwa mituweli yemeza ko ubusanzwe umwaka wa mituweli usozwa tariki ya 30 Kamena, uwamaze kwishyura ubwisungane mu kwivuza ahita akomerezaho kwivuza adahawe ukwezi, ariko abishyuye nyuma yayo bo bagategereza kwa kwezi.
Muri gahunda yo kwishyura imisanzu y’ubwisungane mu kwivuza mu buryo bw’ikoranabuhanga, abanyamuryango ba mituweli bahawe igihe cy’amezi atatu cyo kwishyura banivuza kikaba kigomba kurangirana n’ukwezi kwa Nzeri.
Ati “Ibi byose bikaba bigamije korohereza no gufasha abanyamuryango ba mituweli gutanga imisanzu no kwivuza bidahagaze.”
Gasana yongeyeho ko umwana ukivuka yemererwa kwivuriza ku ikarita y’ababyeyi mu gihe kitarenze amezi atatu, bikaba ari ubundi buryo bwo korohereza abanyamuryango ba mituweli kugira ngo bakore bamushakira iye badahuzagurika.
Bamwe mu baganiriye n’Imvaho Nshya ku mpinduka mu mitangire y’imisanzu y’uyu mwaka n’uburyo bw’ikoranabuhanga bwakoreshejwe uyu mwaka, bavuga ko basanga ari intambwe igenda iterwa n’iyi serivisi kuko imikorere igenda ihinduka uko imyaka ihita.
Gafaranga Cleophas ni umuturage wivuriza ku kigo nderabuzima Palotti, avuga ko mituweli yazanye impinduka nziza uyu mwaka kuko abaturage batigeze basiragira bajya kwishyura, ahubwo ko bajya muri serivisi z’irembo bakishyura bagahita babona ubutumwa bugufi bubemeza ko imisanzu yageze ahabugenewe.
Uyu munyamuryango wa mituweli kandi yishimira ko guteza kashe ku ikarita bitakibaho, ko ahubwo abagize umuryango bajyana indangamuntu zabo mu gihe barwaye bakivuza.
Ati “Mu myaka ishize twasiragiraga ku tugari no ku bigo nderabuzima tujya kwishyura tunashakisha ibyiciro, ariko ubu byarakemutse, ujya kwishyura ku irembo bashyiramo izina ryawe bagahita bakubona n’abagize umuryango bose ndetse n’ikiciro urimo, bakagufasha.”
Murekeyisoni Anne Marie, na we ni umuturage wo mu murenge wa Gikondo, avuga ko yashimishijwe cyane n’ubwasisi bahawe na RSSB, aho uwishyuye wese ahita yivuza, ibintu bitahozeho, kuko bitangiye muri uyu mwaka.
Ati “Nta cyo RSSB itadukoreye iduha ubwasisi bw’amezi atatu, uzirangaraho ubwo azategereza ukwezi kugira ngo yivuze, ibi ni ubwa mbere tubikorewe, kandi turabishima cyane.”
Guhera tariki ya 01 ukwakira 2018, uzishyura mituweli azajya ahabwa ukwezi ko gutegereza kugira ngo yivuze kuko koroherezwa guhita wivuza ukimara kwishyura bizaba byarangiye.


text:
Imirire ni ikintu k’ingenzi mu buzima bwa muntu. Ni yo mpamvu twaganiriye na Devotha ushinzwe ibijyanye n’imirire mu kigo nderabuzima cya Rwampara, atubwira uburyo imirire ikwiriye kwitabwaho bijyanye n’ikiciro cy’imyaka urimo; Anatubwira ingaruka zabaho imirire iramutse ititaweho kuri buri kiciro.
Duhereye kuva umwana avutse kugeza ku myaka itatu. Devotha avuga ko umwana agomba gushyirwa ku ibere akivuka kugira ngo yonke amashereka y’umuhondo amufasha kugira ubudahangarwa bw’umubiri. Yonka kugeza ku mezi atandatu nta kindi kintu avangiwemo kuko amashereka arimo buri kintu cyose umwana akeneye. Gusa umubyeyi ahuye n’ibibazo byo konsa; ashobora kwifashisha amata y’ifu mu kugaburira umwana we.
Ku mezi atandatu umwana atangira guhabwa imfashabere, harimo nk’imbuto, nk’igikoma gifashe. Guhera ku mezi ikenda utangira kumutegurira ifunguro rye ryihariye ryorohereye kandi rigizwe n’indyo yuzuye harimo ibifite karubone (Carbone) nk’amaronji, poroteyine nk’amagi na vitamini. Aha bisaba ko umwana umunombera kugira ngo ataza gutoranya, kandi binamworohereze mu kubimira kuko aba atabimenyereye.
Devotha yongeraho ko bisaba kumugaburira kenshi ariko ugenda umuha duke, ukamuha n’amazi. Ashimangira ko iki gihe ari igihe k’ingenzi cyane ati: “iki gihe ubwonko bw’umwana bukura cyane kandi indyo yuzuye ifasha muri uku gukura.”
Dukomereje ku bari mu myaka ine kugeza ku myaka umunani. Aha abana baba bari ku ishuri. Bakeneye indyo yuzuye ndetse cyane. Asobanura impamvu, ati “Aba yakinnye agakoresha imbaraga, aba yakoresheje ubwenge cyane; rero akeneye indyo yuzuye kugira ngo asubize aho yakuye.” Uyu mwana abuze indyo yuzuye yagwingira cyangwa akabura amaraso. Yongeraho ati: “Kwitinya no kwigunga na byo ni ingaruka zo kubura indyo yuzuye kuko ubwonko bwe buba butabonye ibihagije ngo bukanguke.”
Tuvuye kuri iki kiciro twaganiriye ku bari mu kiciro cy’ubwangavu n’ubugimbi, Devotha n’ubundi agaruka ku kurya indyo yuzuye ndetse ko inakenewe cyane ku bakobwa n’abahungu bari muri iyi myaka. Ati: “Indyo yuzuye irakenewe kuko haba hari imisemburo yindi umubiri uba urimo gukora ari yo ituma habaho ziriya mpinduka ziba ku mubiri wabo. Iki gihe umubiri uba ukora cyane. Abakobwa bo baba bakeneye ibikize ku butare.”
Devotha agaruka ku ngaruka zishobora kuba igihe batabonye indyo yuzuye. Ati: “Ku mukobwa utabonye indyo yuzuye by’umwihariko ibikize ku butare nk’imboga z’icyatsi ndetse n’ibikomoka ku matungo; agira ikibazo cyo kubura amaraso.
Devotha anongeraho ko yaba umukobwa cyangwa umuhungu utafashe iyi ndyo yuzuye muri iyi myaka ananuka bikabije. Indyo yuzuye iguha imbaraga zo kwishimisha, kwita ku ntego zawe, ukanakora neza mu ishuri; ukumva ufite imbaraga ukanasinzira neza. Anavuga ko hari ubwo usanga kenshi abakobwa bari muri iyi myaka bashyirwaho igitutu kijyanye n’imiterere y’imibiri yabo kandi ni bibi kuko abakobwa babwirwa ko hari ukundi bagomba kuba bameze kugira ngo babe beza. Bituma birengagiza kurya indyo yuzuye ngo bagabanye ibiro mu gihe abahungu bo bitababaho.
Dusoza, twavuga ko kugerageza guhatiriza umubiri wawe ngo utakaze ibiro ari bibi ku buzima bwawe. Bituma ugira imirire mibi, ukiburira ikizere kandi si ngombwa kuko umubiri wawe ni mwiza uko uri.


text:
ICYO ABEPISKOPI BA KILIZIYA GATOLIKA BAVUGA KURI RAPORO YA KOMISIYO IDASANZWE YASHYIZWEHO KU WA 20 MUTARAMA 2004 N'INTEKO ISHINGA AMATEGEKO, UMUTWE W'ABADEPITE, ISHINZWE GUCUKUMBURA UBWICANYI BWABEREYE KU GIKONGORO, INGENGABITEKEREZO YA JENOSIDE N'ABAYIHEMBERA HOSE.
Twebwe Abepiskopi, tumaze kumenya raporo yasohowe na Komisiyo idasanzwe y'Inteko Ishinga Amategeko, Umutwe w'Abadepite, ishinzwe gucukumbura ibyerekeranye n’ubwicanyi bwabereye mu Ntara ya Gikongoro, ingengabitekerezo ya jenoside n'abayihembera mu Rwanda hose ;
Duhereye kuri byinshi byavugiwe mu Nteko bishyira mu majwi abantu n’imiryango itegamiye kuri Leta baba bafite ingengabitekerezo ya jenoside n’ukuntu ibinyamakuru byabisamiye hejuru bikabyamamaza ;
Duhereye ku kuntu ibivugwa muri raporo, bitangiye kujya bikoreshwa mu buryo bunyuranye, mu madisikuru, mu itangazamakuru, mu biganiro, no mu mibanire y’Abanyarwanda hagati yabo ;
Dusanze ari ngombwa kugira icyo tuvuga kuri iyo raporo tukaboneraho no kugira icyo dutangariza abakristu n’abandi bantu b’umutima mwiza bakomeje umugambi uboneye wo gushyira imbere icyasana umuryango nyarwanda mu kuri, ubumwe, ubwiyunge, ubutabera n’amahoro.
1. Turashimira Leta y’u Rwanda intego yayo yo guharanira icyatuma Abanyarwanda bose babaho mu mudendezo no mu mahoro, batsinda urwango n’inzika, intambara n’ubuhunzi byakomeje kuranga amateka y’igihugu cyacu kugeza ubwo byirunduriye muri jenoside. Turayishimira kandi umugambi mwiza yagize wo guhagurukira kurwanya ingengabitekerezo ya jenoside aho yaturuka hose.
2. Turashima Inteko Ishinga Amategeko ubushake yagaragaje bwo gukurikiranira hafi uburemere bw’iki kibazo mu gihugu hose. Umurimo nk’uyu igihe ukozwe neza ushobora kutubera igipimo cy’aho tugomba gushyira ingufu mu mugambi mwiza wo gukomeza gusana igihugu cyacu, kunga no gusabanya abagituye.
3. Turashima ko raporo yagaragaje byinshi bigomba kwitabwaho. Muri byo hari nk'ukubahiriza agaciro k’ikiremwa-muntu, kizira kuvogerwa, kikarindwa ubwicanyi, ari ubushingiye ku ngengabitekerezo ya jenoside cyangwa se n'ibindi. Raporo yerekanye ko inzira ikiri ndende muri iyi ntego kuko umwuka mubi ukirangwa muri bamwe mu banyarwanda. Iyo nabi igaragazwa no gutoteza, guha akato abacitse ku icumu n’abatanga ubuhamya, kimwe n’imvugo zikomeretsa kandi zigahembera urwango.
4. Kiliziya yemera ko kwibuka no gushyingura mu cyubahiro abazize jenoside, n'abandi bazize ubundi bwicanyi, ari ngombwa. Twabitsindagiye no mu ibaruwa yacu Twibuke ibyabaye dushimangira ukuri, ubutabera n'imbabazi, yo kuwa 4 gashyantare 2004. Turemeranya kandi na Komisiyo ko jenoside ari icyaha kiremereye, kitagomba gufatwa mu buryo busanzwe, kugereranywa, cyangwa se kwitiranywa n’ibindi byaha.
5. Turashima ko Komisiyo yerekanye uburemere bw’ihahamuka butagomba gufatwa mu buryo bworoheje n'uburyo rigomba kwitabwaho.
6. Kiliziya irashima ko Komisiyo yagaragaje ibibazo binyuranye mu bucamanza kandi ishyigikiye ko Gacaca ari ubutabera bwunga. Kuri iyi ngingo twabisobanuye bihagije mu rwandiko rwacu Inkiko gacaca - Ubutabera bwunga, rwo kuwa 13 Kamena 2002.
7. Ku byerekeranye n’amadini, Kiliziya Gatolika yemeranya na Komisiyo ko nta guhishira abayobozi cyangwa abayoboke b’idini iryo ari ryo ryose babiba ingengabitekerezo ya jenoside.
8. Turashima icyifuzo cya Komisiyo cyo gushyiraho itegeko ryihariye rigenga imiterere n’imikorere y’amadini mu Rwanda, ritandukanye n’iry’andi mashyirahamwe.
Nubwo hari ibyo dushima muri iyi raporo ya Komisiyo, dusanze harimo n'amakosa agomba gukosorwa. Amwe muri ayo makosa ni aya :
1. Iyi raporo igenda igaragaramo ugukomatanya kudasobanutse (globalisation, généralisation). Ibi bigaragarira cyane cyane mu kwitirira umuryango, ubwoko, akarere, idini cyangwa se ishyirahamwe ibitekerezo cyangwa ibikorwa by’ umuntu ku giti cye.
2. Hari aho raporo yihutira idasesenguye kwambika isura y'ingengabitekerezo ya jenoside ibitekerezo n'ibikorwa by'abantu cyangwa iby'amashyirahamwe, kandi tuzi uburemere bw’icyaha cya jenoside.
3. Hari amakosa ababaje tubona muri iyi raporo kubera ko yemeza ku bantu ibintu bikomeye bidahuye n'ukuri ku buryo byabagiraho ingaruka mbi. Ingero twavuga ni nko kwitiranya abantu, kwitiranya amazina y'abantu, cyangwa se kwitirira Kiliziya Gatolika amashyirahamwe atari ayayo.
4. Iyo usomye neza iyi raporo usanga yarakozwe huti huti, idashungura ngo isesengure ubuhamya butanzwe n’ababajijwe. Ibi kandi bikaba byaragendeweho mu ifatwa ry'imyanzuro ku bavugwamo bategerewe ngo babazwe ku bibavugwaho. Ibyo byose bishobora kuba intandaro yo gukwiza impuha, urwikekwe n'inzangano z'urudaca.
5. Ikindi gitangaza muri iyi raporo ni uko isubira mu manza zakemuwe n’inkiko z’igihugu cyacu, ibi bikaba bivuguruza ubutegetsi bw’ubucamanza bugomba guhorana ubwigenge. Ubundi urubanza rusubirwamo ari uko habonetse ibimenyetso bishya kandi nabwo rugatangira bundi bushya.
6. Ibivugwa kuri Kiliziya Gatolika by’umwihariko byaradutangaje kuko bidahuye n’ukuri. Kiliziya yemera ko jenoside ari icyaha gikomeye ku buryo idashobora guhishira abagaragaweho n’icyo cyaha. Niyo mpamvu kuvuga ko ihishira abapadiri n’abandi bayobozi bakoze jenoside bidahuye n’ukuri. Leta ifite uburenganzira bwo gushakisha abo bantu aho bari hose. Ndetse Kiliziya Gatolika yasabye abayoboke bayo bose bagize uruhare muri jenoside kugira ubutwari bwo kwirega ibyaha bakoze. Nyirubutungane Papa Yohani Pawulo wa kabiri yabivuze agira ati: «Ntabwo Kiliziya ishobora kuryozwa amakosa y'abayigize bakora ibinyuranyije n'Ivanjili; buri wese aryozwa ibyo yakoze. Abantu ba Kiliziya bakoze amakosa y’itsembabwoko bagomba kugira ubutwari bwo kwemera ingaruka z’ibibi bakoze bibangamiye Imana na bagenzi babo» (Reba ibaruwa yacu Twibuke ibyabaye dushimangira ukuri, ubutabera n'imbabazi, yo kuwa 4 gashyantare 2004, p. 12-13).
7. Kurega Kiliziya Gatolika kutemera uruhare yaba yaragize mu kubiba ingengabitekerezo ya jenoside mu Rwanda, ntaho bishingiye. Reka ibyange ntiyigeze ibikora! Kiliziya ifite ubutumwa bwayo buzwi: guhuza abantu n’Imana no kubanisha abantu bose nk'abavandimwe.
8. Muri raporo, imiryango-remezo yagiye igarukwaho kenshi, igasa nk’aho bayibonamo imiyoboro y'ingengabitekerezo ya jenoside. Turamenyesha buri wese ko umuryango-remezo ari urwego rw’ibanze rwa Kiliziya Gatolika, bityo ukagengwa n’amategeko yayo. Niba hari abakoresheje imiryango-remezo yacu, cyangwa se bakayihisha inyuma, ntibigomba kuyitirirwa. Tuzakomeza kuyishyigikira no kuba maso ngo hatagira abakwiha kuyikoresha ibitari mu nshingano zayo. Ibyo kandi turanabyemeza no ku bigo n’amashyirahamwe y’abakristu ashamikiye kuri Kiliziya.
9. Ikindi gitangaje muri iyi raporo ni ukumva ko Kiliziya Gatolika yaba igendera ku ngengabitekerezo y’ubukene no kugumisha abaturage mu bukene! Ibi ababivuga ni abirengagiza nkana uruhare Kiliziya yagize kandi ikomeje kugira mu iterambere ry’iki gihugu n’imibereho myiza y’abaturage. Nyir’amaso yerekwa bike ibindi akirebera! Kiliziya ntiteze gutererana na rimwe abakene kuko ifite inshingano zo kubitaho itavanguye.
10. Kuvuga ko mu madiyosezi menshi harimo abapadiri b’ubwoko bumwe bw’abahutu gusa, uretse ko atari na byo, imvugo nk’iyi ishobora guhembera ivangura n’amacakubiri bisa n'ibiganisha kuri politiki y’iringaniza. Hari amategeko agenga ukwiyeguririmana. Si ugupfa kuringaniza nk’ugabanya ibintu. Nta Diyosezi n’imwe tuzi yangiye umuntu kwiha Imana yabisabye kandi yujuje ibyangombwa bisabwa. Nta n’uwo ibihatira ngo ikunde ibone ku ngufu uhagararira ubwoko ubu n'ubu mu bapadiri cyangwa se mu biyeguriyimana.
Twongere tubisubiremo, jenoside ni icyaha gikomeye kitagomba kwitiranywa cyangwa kugereranywa n’ibindi byaha by’ubwicanyi n’ubwo na byo bigomba kwamaganwa no guhanwa. Nta we ukwiye kwitirira kanaka, uvuzwe mu izina, ko yaba afite ingengabitekerezo ya jenoside atabifitiye ibimenyetso simusiga. Ni yo mpamvu tuvuga ko iyi raporo yakozwe huti huti kandi igahita itangazwa hose mu buryo butumvikana.
Ngibyo bimwe mu bitekerezo twifuje kugeza ku bakoze iyi raporo, dushingiye ku nyandiko yabo. Ni ngombwa ko dukomeza umugambi umwe wo kubaka umuryango nyarwanda dushyigikira intego y’ubumwe n’ubwiyunge kimwe n’iyo kubahiriza uburenganzira bwa muntu igihugu cyacu cyiyemeje kugenderaho. Twirinde icyadusubiza inyuma. Mureke tugendere mu kuri kunga abanyarwanda, duharanire icyateza buri wese imbere nta na hamwe ahejwe.
Bikorewe i Kigali taliki ya 26 Nyakanga 2004
Abepiskopi Gatolika b'u Rwanda
+ Alexis HABIYAMBERE, Evêque de Nyundo
+ Thaddée NTIHINYURWA, Archevêque de Kigali
+ Anastase MUTABAZI, Evêque de Kabgayi
+ Augustin MISAGO, Evêque de Gikongoro
+ Frédéric RUBWEJANGA, Evêque de Kibungo
+ Servilien NZAKAMWITA, Evêque de Byumba
+ Jean Damascène BIMENYIMANA, Evêque de Cyangugu
+ Philippe RUKAMBA, Evêque de Butare
+ Kizito BAHUJIMIHIGO, Evêque de Ruhengeri


text:
Birashoboka ko ufite ibibazo bigoye kuvuga muri ubu buzima,ndetse bibaho ko muntu agira imvune ku mutima kandi akaremererwa atabyiteye.ariko wijyaho ngo wihebe ,ute umutwe cyangwa ukore amarorerwa ahubwo gisha inama,kuko wenda ibyo urimo n’abandi babinyuzemo,biroroshye cyane rero ko wagisha inama mu gihe wumva uremerewe ,ubicishije kuri YEGOB nka Laina. E mail info@yegob.com cga Whatsapp +250784111329
Umukunzi wacu yifuje ko tumwita iri Laina kuko yumva ko dukoresheje amazina ye y’ukuri bishobora kumutera ibibazo kurushaho,Laina afite ikibazo kigoye cyane cy’uko umugabo we yatabarutse bamaranye amezi 4,.ibi yarabyakiriye ariko kandi ngo irungu aterwa no gukumbura ibihe byiza yagiranye n’umugabo we , rimwe na rimwe riramushengura rikamutera no kurarikira abo adakwiye kuba ahanga amaso,bityo akenda gukora ibidakorwa.
we ubwe yagize ati” nsinzi uko nakwiyita kuko ubu nsindi umugore ntanubwo ndi umukobwa niba kuba umukobwa bisaba kuba isugi,gusa mfite imyaka 28,narize ndangiza amashuli makuru ndetse ngarukira mu mwaka wa kabiri Kaminuza, nashakanye n’umugabo nakundaga nawe ankundaga,uyu mugabo twashakanye mfite imyaka 26,ibintu ntabwo byaje kugenda neza nubwo twabanye twari tumaranye imyaka 6 dukundana dore kotwari twarahujwe na Secondaire,urupfu rwo gapfa rwaraje rumutwara rwihuse dore ko twamaranye amezi ane gusa,ahita yitaba Imana.
Nsubiye inyuma gato kuko kuva kera twari twarumvikanye ko tuzabanza guteganyiriza urubyaro rwacu ,tukimara kubana twavuganye ko tugomba kumara amezi 6 twitegura ku buryo bw’ubushobozi maze nkabona natwita ,habura amezi 4 gusa umugabo wanjye yarapfuye,maze inkuru mbi itaha umutima n’umuryango wanjye ,kuva icyo gihe nararize ariko nk’uko mu bizi ugize ibyago ntabura umurema agatima.
Njye na nyakwigendera twabanye neza,ndetse yewe twakoze imibonano mpuzabitsina bwa mbere umunsi dukora ubukwe,iyi yaje kuba intangiriro y’ikanguka ry’umubiri wanjye, dore ko aribwo bwa mbere wari wumvishe uburyohe utigeze cyane ko kuva nkiri muto iwacu batureze batubwira ko tugomba kuba abana barezwe ,kandi tukirinda gusamara by’abatagira umuco,mbese batwibutsaga iteka ko tugomba kwikomeraho tugakomera ku mibiri yacu kugeza dushinze ingo.
Mu mezi ane namaranye n’umugabo nabonye ibyiza nari narabuze,yavaga ku kazi tugakora ibyo tugomba gukora mu byishimo mbese yajyaga gutaha numva igihe cyatinze kugera,ibi ntabwo nigeze mbitekerezaho cyangwa ngo mbifate nk’uburwayi kuko narimfite umugabo unkunda kandi wishimiye kumpa ibyo nifuza.
Ubu nibwo ntangiye kubona ingaruka ariko na none nsinicuza kuba nararyamanye n’umugabo wankoye akansaba ,tugakora ubukwe ahubwo nicuza impamvu ntamufite. rimwe na rimwe nkaganya nti :Iyo biza kubaho tukijyanira, yaragiye hashize umwaka n’amezi,amarira narayahoze ariko umubiri utangiye kuntamaza,nsinzi icyo navuga ariko nsinzi impamvu unsaba ibyo uziko ndafite.
Igihe atabaruka Inama y’umuryango yanzuye ko nguma mu bintu(mu rugo) n’ukuvuga ngasubira mu rugo,gusa inyemerera ko nemerewe gushaka undi mugabo igihe icyo ari cyo cyose nkize ibikomere by’amahano yangwiririye,birumvikana na njye gusubira mu rugo numvaga ari ikimwaro kiremereye,nuko nafunze umwuka nguma mu rwanjye ariko impeta y’urukundo nyishyira mu kabati,nanjya ninjira mu cyumba nayibona nkamwibuka ,nkibuka uko yamvugishaga,ya nseko,rya jwi ,ngaturika nka rira,maze amezi umunani muri ubwo buzima nafashe umwanzuro wo kuyijugunya kure maze ngatangira ubuzima bushya.
Ubuzima bushya mbona bwuzuye ibigeragezo by’irari no kubura umukunzi nyamara cyera barandwaniraga,uti” bimeze gute?”Maze amezi nka tatu numva nifuza umugabo ku buryo buremereye,numva ntakindi nshaka usibye kubonana n’umugabo,mbere byambagaho ariko nkabyima umwanya kuko n’agahinda kahitaga kansibeka umutima.gusa ubu siko bimeze kuko ahubwo ngira ngo n’uburwayi .
Ndabizi aho uri uragira uti “umva iyi njiji,umva rwabuze isoni,rwabuze gihana…n’ibindi” nyamara ngiye kubyandika nabuze uko ngira ngaho nawe mbwira ,mperutse kwisohokeshwa hanze ngiye kureba umuzamu,icyo gihe hari nka saa yine z’ijoro,naramubwiye yinjire mu nzu,ahabwe amafunguro ariko mu byukuri siyo mpamvu yabinteye ndetse ibyo mbikoze incuro nyinshi yagera mu nzu nkabura aho mpera kuko ngira ubwoba ko yakanga,ko abakozi babimenya,ko yazabyigamba,ko banyirukana naho ndi bagira bati ari gusambanira ku buriri bwa nyakwigendera.
Nyumva neza ,nubahaga umugabo wanjye cyane,ariko yaragiye,nakubwiye ko twakundanye imyaka 5, ndetse n’abandi basore batinyaga no kunyegera kuko akenshi babaga bambonanye nawe,dore ko twize hamwe ndetse yewe n’iwabo hakaba hatari kure y’iwacu,yarankundaga ariko kandi nawe yaranyubahaga kuko atigeze acisha ijambo kuryamana mbere y’ubukwe,ubu ibintu mbona byamfatanye indi ntera,ubu babasore twiganye ndababona bagenda bakansuhuza,bakamfata nk’umugore w’umugabo,wenda banirinda kunganiriza igihe kirekire kuko baziko nashatse nyamara nta n’impeta mba nambaye.
ntakubeshye narinziko nzahita mbona undi byihuse akampoza amarira,nsinigeze ntekereza ko nzitwa umunyamwaku muri rubanda buzuye kunegurana batitaye kubw’amahitamo isi iduhereza,ndababaye cyane ariko kandi mfite ikibazo,rimwe na rimwe njya ntekereza ko mpfuye byaba bicyemutse ariko nkibuka ko naho naba ngiye ntahazi,nkarushaho gutinya urupfu,nifuza umugabo ku rwego rwo hejuru,ndetse mfite isoni ndende zo kujya kubwira munganga nti” mfite uburwayi bwo gushaka imkibonano kuva mu gitondo kugeza ijoro riguye”,mu byukuri ndageragezwa.
Nkeka ko navukanye umwaku koko,kuko bitari ibyo nsinari kwitwa umupfakazi w’umuteramwaku ku gasozi kose kandi bose bazi neza ko umugabo wanjye yishwe n’imodoka,nsinzi icyo nakora kuko iyo ntekereje gusubira iwacu ,numva ntajya kubana na barumuna banjye mu rugo ,natramburiye umugabo,ese ubwo nsinakitwa indushyi,nsinazana umugabo na none ngo tubane bwihishwa mu nzu ya nyakwigendera kuko iherezo ryaba ribi mu gihe byamenyekana,kwikinisha ntakintu nagito byamarira kuko niganye n’ababikora bambwiraga ko ahubwo bucya barushijeho kugira ubushacye butagira akagero.
Tanukindeba kuko utavuga ko ntera umwaku avuga ko mfite umugabo ariko nyamara n’uzi ukuri ambonamo undi wundi,undi utamubera umukunzi kuko yabonye n’undi mugabo,niba amahirwe abaho Mana ndagusabye umpe umugabo,uko yaba ameze kose kuko ndenda kwandavura.
Mu mbabarire birashoboka ko navuze byinshi byuzuyemo ibidakwiye ,cyangwa se ibiteye isoni cyangwa se ntanabashije kwandika neza ikinyarwanda,gusa mwibucye ko ndi umuntu ndibeshya ntabumana mfite habe na mba,wemerewe kuntuka ,kumfata nk’umukobwa wandavuye ,kumfata nk’indaya cyangwa umwasama nyamara burya bucya bwitwa ejo kandi nyine koko utaranigwa agaramye agira ngo ikirere kiratwegereye. umfate uko ushaka ariko icyangirira akamaro n’uko wangira inama kuko mbyanditse ngo umfashe kuko inkwenene zo ndazigwije,nibaza niba ntaravutse nk’abandi,nibaza impamvu arinjye byabayeho ,nibaza iteka impamvu nkomeza guhura n’ibiremereye nk’ibi bikanyobera,


text:
Umugabo wari uzwi ku izina rya "Tarzan wa nyawe" nyuma yo gutura mu mashyamba ya Vietnam imyaka 40 n’umuryango we, yapfuye azize kanseri y’umwijima ku myaka 52.
Ho Van Lang yapfuye azize kanseri y’umwijima nyuma yimyaka 8 asubijwe mu buzima busanzwe akuwe mu ishyamba, gusa inshuti ye yavuze ko ubuzima bwo ku isi y’abantu bwamuguye nabi.
Bwana Ho Van Lang n’umuryango we bahungiye mu mashyamba ya Vietnam nyuma y’uko igisasu cyatewe n’abanyamerika cyishe umugore wa se Ho Van Thanh mu ntambara ya Vietnam yo muri 1972.
Lang, murumuna we Tri na se Ho ubuzima bwabo bwose babaye mu mashyamba ya Vietnam kuko se yari afite "ubwoba bukomeye bwo gutaha kuko atizeraga ko intambara ya Vietnam yarangiye."
Uyu muryango waryaga inkende, inzoka, ibisimba, n’ibindi biremwa byose bashoboraga gukozaho amaboko yabo mu ishyamba.Bambaraga imyenda, ikozwe mu bishishwa by’ibiti.
Lang yabanye na se imyaka ibarirwa muri za mirongo mu ishyamba ryahoze ryitwa Tra Bong District mbere yuko babonwa n’abenegihugu bakusanya inkwi. Bumvaga ko intambara ya Vietnam ikomeje kugeza igihe basubirijwe ku isi isanzwe muri 2013 ubwo se yarwaraga.
Lang amaze kuva mu buzima bwo bwo mu mashyamba, yabanye na se mu mudugudu muto wa Vietnam.
Mu myaka 41, Lang ntabwo yari azi ko abagore babaho. Abajijwe niba azi umugore icyo ari cyo, yasubije ko se atigeze abimusobanurira.
Lang yahitanwe kanseri y’umwijima kuwa 6 Nzeri 2021.
Inshuti ye Alvaro Cerezo usanzwe ari umushakashatsi,yamugaruye mu mashyamba bamarana icyumweru, yemeza ko "ubuzima bwa none" bushobora kuba bwaramugizeho ingaruka mbi.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Rick Warren ni umupasiteri w’umunyamerika akaba n’umwanditsi w’ibitabo uzwi ku isi yose
Uyu ni umunsi wa munani , turakomeza n’igice cya kabiri kuko ubushize twari twagarukiye ku gace ka mbere. Umunsi wa munani ufite umutwe witwa « Waremewe kunezeza Imana »
Urebye neza, ubwoko bw`indirimbo ubwoko bw`indirimbo ukunda bwerekana uwo uri we,aho ukomoka na kamere yawe ariko ntacyo bugaragaza ku Mana. Indirimbo z`igihugu kimwe zumvikana nk`urusaku gusa mu matwi y`abakomoka mu kindi gihugu. Nyamara Imana ikunda ibidasa kandi izo ndirimbo zose irazishimira. Nta muzika wa gikristo ubaho,habaho amagambo ya gikristo turirimba mu majwi. Amagambo niyo ahindura indirimbo ikaba indirimbo y`Imana,si ijwi ryayo. Ntamajwi yo mu Mwuka abaho. Nkuririmbiye indirimbo ariko ntashyizemo amagambo,ntabwo washobora kumenya nimba ari iya’’gikirisito’’cyangwa atari yo. Kuramya si wowe byashyiriweho. Nk`umupasitori,kenshi mbona abantu banyandikira ngo’’ Nakunze uko mwaramije Imana uyu munsi. Byamfashije cyane’’.Ubwo nabwo ni uburyo bwo kudasobanukirwa. Ntabwo turamya Imana ngo abantu bafashwe,turamya kugira ngo Imana yishime. Iyo turamya,ntitugomba kwirebaho dushaka kunezeza abantu,tugomba gutumbira kunezeza Imana.
Niba hari ubwo ujya uvuga ngo’’Iteraniro ry`uyu munsi ntacyo ryamariye’’ ubwo ubawagiye gusenga ku mpamvu zitari zo. Kuramya si wowe byagenewe, byagenewe Imana. Birumvikana, amateraniro yose agiramo igihe cyacu cyo gusabana n`abandi,kwigishanya,n`ivugabutumwa,kandi hari inyungu nyinshi dukura mu kuramya Imana,ariko ubundi ntabwo tubikorera kwishimisha. Impamvu nyamukuru yabyo ni uguhesha Umuremyi wacu icyubahiro no kumunezeza. Muri Yesaya29 Imana yitotombera amateraniro yo ku minwa gusa imitima iri kure yayo kandi arimo uburyarya. Abantu basenga Imana amasengesho y`akamenyero,bakayihimbaza bitavuye ku mutima,bakayibwira amagambo y`ubusa,bagakora imihango yashyizweho n`abantu batabanje no kwibaza icyo ivuga. Ntabwo umutima w`Imana ujya ususurutswa n`imihango y`akamenyero,icyo ishaka n`urukundo rugurumana n`ubwitange. Bibiliya iravuga ngo “Aba bantu baranyegera bakambwira amagambo kandi bakanyubahisha iminwa yabo,ariko imitima yabo bakayishyira kure.Kubaha banyubaha n`itegeko ry`abantu bigishijwe’’. Esawu 29:13
Kuramya ntabwo ari kimwe mu byo ukora mu buzima, ni bwo buzima bwawe. Ntabwo kuramya ari umwitozo wo mu rusengero.Twategetse “Gushaka mu maso hayo iteka ryose’’no’’Gushima izina ryayo kuva izuba rirashe kugeza aho rirengeye’’ Zaburi 13:3 Muri Bibiliya tubona abantu bahimbaza Imana bari ku kazi, bakayihimbaza mu ngo zabo,bakayihimbaza bari ku rugamba,abandi bakayihimbaza bari munzu y`imbohe,ndetse bari no mu buriri!Guhimbaza Imana ni cyo wagombye gukora bwa mbere ugikanguka,akaba ari cyo urangirizaho ugiye kugoheka ngo usinzire. Dawidi yaravuze ngo’’Nzahimbaza Uwiteka iminsi yose ishimwe rye rizaba mu kanwa kanjye iteka’’.p2 34:1Buri kintu cyose gishobora guhinduka igikorwa cyo kuramya iyo ugikoze ugamije guhimbaza Imana,kiyihesha icyubahiro no kuyinezeza. Bibiliya iravuga ngo’’Iyo murya cyangwa munywa cyangwa mukora ikindi kintu icyo ari cyo cyose,mujye mukorera byose guhimbaza Imana’’.(1Abak. 10:32 ).Martin Luteri yavuze ngo ‘’N`umukamyi ashobora gukama inka mu buryo buhesha Imana icyubahiro.’’
Umuntu yakora ate ngo ibyo akoze byose biheshe Imana icyubahiro? Wabigeraho icyo ukoze cyose ugikoze nk`ukorera Yesu kristo kandi ugakomeza kuganira na we urimo kugikora. Bibiliya iravuga ngo’’Ibyo mukora byose mubikore mubikuye ku mutima,nk`abakoreara Shobuja mukuru badakorera abantu’’.col 3:23 Iryo ni ryo banga ry`ubuzima buramya Imana _N’ukora byose nk`ubikorera Yesu.Hari uburyo bumwe bahinduye Bibiliya (message) maze Abaroma 12:1 bahindura ngo’’Ufite ubuzima bwawe busanzwe bwa buri munsi –gusinzira,kurya,kujya ku kazi,ibyo ukora byose mu buzima_ubishyire imbere yImana nk`igitabo.’’Akazi gahinduka kuramya uyo ugakoze ukeguriye Imana kandi ukagakora uziko ikureba iri kumwe nawe.Ntangira gukundana n`umugore wanjye,nahoraga mutekereza:iyo nabaga ndi kumeza mu gitondo,iyo nabaga ndi mu modoka ngiye kwiga,ndi mu masomo,ndi ku murongo mu maduka,ndi ku masitasiyo nagiye kunywesha lisansi, nta narimwe nabaga ntatekereza fiyanse wanjye!kenshi nabaga nsa n`uwiganiriza mutekerezaho,ntekereza ibyo mukundira.Ibyo byatumaga numva negeranye na Kay nubwo twari dutandukanijwe n`intera kandi twiga mu bigo by`amashuri makuru bitandukanye.Uko narushagaho kumutekereza kenshi,nagumaga mu rukundo rwe. Kuramya nyakuri ni uko nguko_ni ugukunda Yesu nk`abafiyanse!
GUTEKEREZA KU NTEGO Y`UBUZIMA BWANJYE
Ingingo yo kuzirikana:naremewe kunezeza Imana.
Umurongo wo gufata mu Mutwe: Uwiteka anezerwa abantu be.Zaburi149:4a
Ikibazo cyo Gutekerezaho: Ni ikihe kintu gisanzwe natangira gukora nk`aho ngikorera Yesu ubwe.


text:
Isomo ryo mu ibaruwa Pawulo intumwa yandikiye Abanyaroma 14,7-12
Bavandimwe, koko rero nta n’umwe muri twe ubereyeho we ubwe, kandi nta n’umwe upfira we ubwe. Niba turiho, tubereyeho Nyagasani; niba kandi dupfuye, dupfira Nyagasani. Twabaho, twapfa, turi aba Nyagasani. Koko rero ni cyo cyatumye Kristu apfa akazuka, kwari ukugira ngo abe ari we ugenga abapfuye n’abazima. Wowe rero, ni iki gituma ucira umuvandimwe wawe urubanza ? Cyangwa ni iki gituma usuzugura umuvandimwe wawe ko twese tuzashyikirizwa urukiko rw’Imana ? Kuko byanditswe ngo «Ndahiye ubuzima bwanjye— uwo ari Nyagasani ubivuga — icyitwa ivi cyose kizampfukamira, n’icyitwa ururimi cyose kizamamaze Imana.» Nuko rero, umuntu wese azisobanurira ibye imbere y’Imana.
Zaburi ya 26 (27), 1, 4abcd, 13-14
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
ni nde wankangaranya?
Ikintu kimwe nasabye Uhoraho,
kandi nkaba ngikomeyeho,
ni ukwiturira mu Ngoro y’Uhoraho,
iminsi yose y’ukubaho kwanjye,
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari!
Rwose, wiringire Uhoraho!